text:
“Weleede e metteede kala, Muritani woni ko e tonndu mbaangu. Ko kewi Jabali koo ko e ndiin njoɓdi jeyaa.”
E nder yeewtere nde o waɗdi e lowre internet wiyeteende Kassataya.com, Ahmedu wul Abdallaahi, gonnooɗo nulaaɗo keeriiɗo Koolaaɗo Kuuɓal Fedde Ngenndiije Dentuɗe to leydi Somaali, gardiiɗo hannde ‘Centre 4S’, wiyi wonde, Muritani hannde, « weleede e metteede kala, ko ko jiñii e iiñcuru ».
“Weleede e metteede kala, Muritani woni ko e tonndu mbaangu. Ko kewi Jabali koo ko e ndiin njoɓdi jeyaa.”
E nder yeewtere nde o waɗdi e lowre internet wiyeteende Kassataya.com, Ahmedu wul Abdallaahi, gonnooɗo nulaaɗo keeriiɗo Koolaaɗo Kuuɓal Fedde Ngenndiije Dentuɗe to leydi Somaali, gardiiɗo hannde ‘Centre 4S’, wiyi wonde, Muritani hannde, « weleede e metteede kala, ko ko jiñii e iiñcuru ». Haala makko kaa noon toɗɗii ko iiñcuru wonndu hannde e leydi Mali nduu, dillinndu diiwaan Saharaa-Saahal oo fof.
Ahmeddu wul Abdallaahi ko neɗɗo kumpitiiɗo no feewi, goowɗo halfineede kaaldigal e nder kareeli caɗtuɗi. O jeertinii gila e jooni « neɗɗo ina anndi no hare ardata, kono waawaa abada anndude no joofirta ». Kaa haala ko yiɗde teeŋtinde darnde nde Muritani yooɓtoraa daraade, haa arti noon e ballal ngal wiyaa ina walla rebel MNLA en. E wiyde makko, « ɓeen ko ɗoo ngonnoo, tee haa hannde ko ɗoo ngoni e Muritani ». Hay persidaa leydi ndii, hono Muhammed wul Abdel Asiis, heɓtinii ɗuum e nder yeewtere waɗdunoo e jaayɗe leydi Farayse e lewru abriil 2012, nde o wiyata wonde gonaangal ɓeen e Muritani wayi tan ko no gonaangal Malinaaɓe worgo nii e nder Muritani.
Kono Ahmeddu wul Abdallaahi siftinii wonde kala jiiɓru ina jogii coodgu ; kewu Jabali (Mali) oo ko heen jeyaa. Kono tan, o wayi ko no mo faayraani non fof. O jaarii feere laamu Muritani jaggirde oon kewu no huunde heɓtiinde nii. O ñiŋii warngo waajotooɓe sappo e njoyo ɓee, ɓe heen njeetato cikkaa ko Muritaninaaɓe.
Kono kadi, o jeertinii e musiiba baawɗo ummoraade e ngonka njiiɓiika Saharaa-Saahel hannde kaa, so tawii peeje cakkaaka gila e law ngam hanndaade ɗum, sibu ko woni Mali koo, ko ko reɓoyta e leyɗe catiiɗe ɗum ɗee. Seede mum, ko faayre mawnde heɓtiinde yimɓe hoɗɓe e saraaji ɗo warngo ngoo waɗi ɗoo.
Ahmeddu wul Abdallaahi noon yooɓtorii nduuɗoo jiiɓru wonndu e diiwaan hee, ko nafooje diwtuɗe mbaawka dowlaaji ɗii, so ƴettaama gooto fof bannge mum. Seteeji tarafikaaji taƴooji jirlotooɗi e nokku hee njeyaa ko e pelle jaajɗe, diwtuɗe Afrik. Ɗeen pelle ina njogii jawdi haa heewi, mbappitiindi bidseeji kisal leyɗe diiwaan men oo. Oon tarafik noon, ko tarafik dorog e njogitaaje e simme e ndiyam masiŋaaji (karbiraa) e dahngooji. E wiyde makko, so tawii kaa ngonka jaalɗii e nokku hee, ko sabu ŋakkeende ngardiigu moƴƴu. Ina jeyaa heen « ŋakkeende jeytoregol, njeenaari tuddinndi, e taƴondiral yimɓe ɓee, haa arti noon e sukaaɓe ɓee e laamuuji mum en, ɗo ɓe njiytaaki koye maɓɓe ». Caragol kuutorɗe kumpital bayɗe no internet e telefoŋ e satelitaaji kadi ɓeydi bone. E wiyde ooɗoo neɗɗo kumpitiiɗo « ngon-ɗen ko e yonta keso, kono kaɓtorto-ɗen caɗeele hannde ɗee ko peeje daɗaaɗe ».
Ko ɗum addani mo wagginde jahdingol denndingol doole “leyɗe goƴaaɗe ɗee kala, tugii Kapweer haa Mer Rouge (Geec boɗeejo)”. O teeŋtinii kadi kuutoragol laaɓtungol ngalu ngoodaangu nguu ngam haɓde e doole luulndiiɗe kisal diiwaan Saharaa-Saahal oo. O joofniri wiyde : “E tolno mo ngon-ɗen hannde oo, goodal leydi Mali ko ko joopaa. Ɗumɗoon noon so tabitii, leyɗe diiwaan oo goɗɗe ɗee ndaɗataa heen. Mali waawaa woorude no woorunoo adan nii, alaa e sago gartirgol kisal e leydi hee yarlitanee”.
Abdullaay Jagana (kassataya.com)
Fulo : Bookara Aamadu Bah


c: text/html

text:
So teewu fof wayatno no heeňere noddantaake laɓi.ko baɗal mawngal ngam hollirde njurum mum e sagataaɓe renndo mum,caggal nde o rokki fotde 12 suka no ngollorii addude ballal mum e Senegaal ɓamtiiɗo. Jibi Nalla Sih ko gooto e dillooɓe e fannu politik e nder Wurosoog, faamii neɗɗo so daňii yo renndu e banndum en,kono ko neɗɗo finata subaka itta liingu rokku maa ko yo janngine no awratee . Hannde sagataaɓe Wurosoogi nokkii hoolaare mum e jaɓɓal makko. E jamma Leylatul khadiri oo ɗoo ngam faamde sukaaɓe janngooɓe wurosooginaaɓe wonɓe Dakaar wiyeteeɓe CEDEERO keɓii rasiyoŋ ummoraade e makko . Ɓe kollitii ko ɗum gollal mawngal . Kaŋko Jibi Nalla Sih ina jeyaa e ko fayi arde wallude fotde sukaaɓe 20 fotɓe gollaade ,heblude pedle to bannge karallaagal naftowal.
Bookar Sek Lewlewal Maatam

robotstxt: allowed

filter: keep


text:
Ko adii baaba en an arude ka jonnde yewtere amen hannde, hari miɗo e nder miijo luggungo miɗo ndaarude jannganɗe feƴƴuɗe ɗen ka yewtere fii (piiji soɓuɗi) ko woni waɗude e nder ngurndan me’en ɗan miɗo etaade saatugol ko mi roni e palje fii piiji soɓuɗi, miɗo habbii anndugol hannde ko hunɗun artirta laaɓal majji on si tawii soɓe heɓiiɗi.
No baaba en an arirnoo mi wi’i:
• Hanki on wi’iino lan si tawii piiji laaɓuɗi ɗin hawrii e soɓe laaɓal majji on iway. Enee ko honno ɗi hettirta ngal laaɓal iwungal ?
- Ko ɓuri heewude e ko artirta piiji soɓuɗi ɗin e laaɓal majji ko (ndiyan) ko nde ko tuuni kon lootirtee ndiyan maa lootoroɗaa ndiyan fii ittugol ndi, ko ɗun waɗi fuɗɗoren..
Laɓɓinirɗun aranun ɗun: Ndiyan ɗan.
Baaba en an ɓeyditi.
- Ndiyan ko: laaɓuɗan e jillaaɗan.
• Ko hon ɗun woni ndiyan laaɓuɗan?
- Ko wi’etee ndiyan laaɓuɗan..ko ɗan ndiyan ɗan yareten, mummunteeji ɗin yara, remuruuji ɗin yarniree ɗan..Ndiyan maaje ɗen e canɗi ɗin e saaƴay ɗan ɗan, ndiyan ponpiiji ɗin ɗan hewtay ɗan ka cuuɗi me’en e laawol tiyooji ka nder ca’e, ndiyan hino waawi wonude laaɓuɗan hay si tawii ɗan jillondirii seeɗa e loope maa njaare wano ndiyan canɗi e ɓulli.
• Ko honɗun woni ndiyan jillaa ɗan?
- Ndiyan jillaaɗan hiɗa waawi anndirde ɗan no weliri fii sabu tawde goɗɗun ɓeydaama e ndiyan ɗan, wano wi’irtaa ndiyan leemune, ndiyan mango, ndiyan fuuñe, a taway hino heewi tew mise en waawataa addude ɗe fow ɗo’o, ko wonuɗen yewtude ɗo’o ko fii ndiyan ɗan laɓɓinorten ɗan e ɗan yareten ɗan wonaa fii ndiyan leemune wonaa fii ndiyan fuuñe.
Anndu non ndiyan laaɓuɗan hino sennditii e pecce ɗiɗi: Mu’utasim e ɗan wonaa mu’utasim.
• Ndiyan mu’utasim ko honɗun firi?
- Ko wi’etee ndiyan mu’utasim: ko ɗan ndiyan ɗan tawata si tawii soɓe heɓii ɗan, ɗan tuunirtaa sabu ɗun si wonaa hara noonee majjan on maa dakkamme majjan on maa urngol majjan on waylor sabu ɗun, ko woni ndiyan ɗan wonaa mu’utasim ko ɗan ndiyan taway ɗan soɓay no soɓe heɓiri ɗan hay si tawii soɓe on battinoraali gooto e mbaadiiji majjan on tati.
• Ko honɗan woni ndiyan mu’utasim ɗan?
- Ko woni ɗan:
1- Ko ndiyan ɗuuɗuɗan: ko woni ɗun ko si tawii ɗan hewtii kurru wano ndiyan pompi ɗan wonuɗan ka nder cuuɗi me’en ka nder ca’e e ndiyan ɗan waɗeten ka hoore cuuɗi me’en (siterne) si tawii ɗan hewtii ko wi’etee kurru kon.
2-Ndiyan woyndu.
3-Ndiyan ilay ɗan: Wano ndiyan canɗi e ɓulli e ko nanndi e mu’un.
4-Ndiyan saaƴay ɗan fewndo ka ɗan saaƴata ɗon.
Ko ɗan ɗo’o wi’etee ndiyan (Mu’utasim).
• Ko ndiyan honɗan woni wonaa mu’utasim?
- Ko ndiyan beeli tosooki ɗin e miranji ɗin e looɗe ɗen e ko nanndi e mu’un immorde e di’e dewuɗe si wonaa ndiyan woyndu. ɗan tawata hewtaa kurru fighihi yankooɓe ɓen hino wi’a ɗan (ndiyan fanɗu ɗan). A anndii wonnde no ɗan yiidiri e soɓe ɗan soɓay.
• Ko honɗun woni ñaawoore ndiyan jillaa ɗan?
- Ñaawoore majjan ko ñaawoore ndiyan famɗu ɗan ɗan soɓay no ɗan hawriri e soɓe foti hiɗan ɗuuɗi maa hiɗan fanɗi wano dute, hino wattinee e ndiyan jillaa ɗan wano ɓiraaɗan e karsini e ko wonaa ɗun e wonnde no ɗan hawrondiriri e soɓe ɗan soɓay.
Baaba en an ɓeyditi ɓe maaki:
Kala ndiyan ɗuuɗuɗan e ndiyan fanɗuɗan ɗan wontay (mu’utasim) fannii ɗan taƴondiraali, si tawii loonde ka ndiyan ɗan maretee ɗon hino yollondiri e luurooji pompi ɗin haray ndiyan ɗan ko ɗuuɗu ɗan wi’etee, ndiyan wureere waɗaa ɗan ka hurgo lootorgo si tawii ndiyan jokkondir ɗan e kurru ɗan udditaama e mayre, haray ndiyan ɗan wonii huunde wootere ɗan wonay ɗuuɗu ɗan, ɗun ɗon fow, ko fannii hiɗan jokkondiri ko wano non..
• Moƴƴii..ko hon ɗun waɗata si tawii cinte ƴiiƴan yanii e marirde ndiyan demmbunde nde tawata ndelo mu’un ko emmbere kurru..?
- Ɗan soɓirtaa sabu ɗun si wonaa hara jinte ɗen ɗuuɗu wayli mbaadi ndiyan ɗan soyɗiri sabu noonee ƴiiƴan ɗan.
• Si tawii non ƴiiƴan ɗan ko e nder ñeddude tosokere sinti ?
- On tuma nder ñeddude nden haray soɓii.
• Si tawii non en udditii e hoore mayre ndiyan pompi ɗin ndiyan ɗan laaɓii ?
- Ndiyan ñeddude nden laaɓay [kono ndiyan ɗan soɓitay si tawii ndiyan pompi ɗin taƴondirii e majjan, hiɗa saatii anndunde wonnde si tawii ñeddude soɓii nde laɓɓinirtaake si wonaa nde loota laabi tati].
• Si tawii en hibbii ndiyan satalde e hoore huunde soɓunde, enee ndiyan satalde nden soɓay ?
- Wonaa non woniri, sabu soɓe nangataa sorommbooru ndiyan wonuɗan hibbude ɗan iwa ka satalde, wonaa sorommbooru ndun soɓata wonaa ndiyan wonuɗan ka nder sataltde ɗan.
• Ko honno ndiyan saaƴay ɗan ɗan laɓɓinirta piiji ɗin?
- Ko si tawii ɗan saaƴii e hoore mu’un. Foti non ko soɓi kon ko leydi, maa ko conci maa ko ndaɗɗudi tuma ɗan muti e nder mu’un. Maa ko wonaa ɗun sarti nde tawata ko jippii kon hino sella wi’eede ko ndiyan saaƴuɗan wonaa yo taw ko cinte seeɗaaje iwi ka asama ɗe waawataake wi’eede ko ndiyan saaƴu ɗan.
• Enee saaƴugol ndiyan ɗan e hoore mu’un laawol gootol yonay ?
- Laawol gootol yonay si wonaa ka ɓanndu e ka conci soɓirɗi bawle ɗun ɗon ɗuuɗugol ngol hino tawaa [ko wano non kadi ka ñeddude].
• Enee ndiyan saaƴay ɗan hino laɓɓina ndiyan soɓu ɗan ?
- Eyyo, si tawii ɗan jillondirii.
• Ko honno mi laɓɓinirta ndiyan fanɗu ɗan maa ndiyan ɗuuɓu ɗan piiji soɓuɗi ɗin ?
- En laɓɓiniray kala huunde soɓunde..kala huunde lootirgol nde ndiyan foti ko ɗan buy foti ko ɗan seeɗa laawol gootol kono hino waɗɗii ka lootirgol ndiyan fanɗu ɗan nde ndiyan laaɓɓiniraa ɗan ɗan senndindirtee e huunde soɓunde nden.
• Enee piiji tuunirɗi soɓe ɗin fow ko e nder ngol ɗo’o laawol laɓɓintee?
- Eyyo, si wonaa ko woni arude ɗo’o kon:
1-Miranji soɓirɗo beere ɗin wano biiniiji ɗin e weeruuji ɗin e ko wonaa ɗun lootirte ndiyan laabi tati.
2-Piiji soɓirɗi bawle boobo muynoowo mo ñaamaali ñiiri taho foti ko gorko maa ko jiwo, en hibbay ndiyan e emmbere ka ɗe woni ɗon, hatonnjinaa ko ɓuri ɗon. Si tawii ko concol maa ko nanndi en mu’un hatonnjinaa e haamugol.
3-Miranji ɗi tootooru maayi e mu’un, maa ko kose yari e mu’un ɗun ɗon ko laabi jeeɗiɗi looteten.
4-Miranji ɗin si tawii bareeru yoodike e majji maa mettiiɗi ɗun mowlirte mbullaari taho, ɓaawo ɗun lootiree ndiyan laabi ɗiɗi maa tere mayru on fow [hino waɗɗii fofirgol mbullaari taho ɓaawo ɗun lootira ɗi ndiyan laabi tati].
5-Conci soɓirɗi bawle, a wuppirayɗi ndiyan ilayɗan laawol gootol maa wuppiraaɗi ndiyan kurru maa ndiyan pompi laabi ɗiɗi maa wuppiraaɗi ndiyan fanɗuɗan laabi ɗiɗi haamaaɗi, si tawii non ko conci soɓirɗi ko wonaa bawle kon, a wuppirayɗi ndiyan fanɗuɗan laawol gootol haamaaɗi maa wuppiraaɗi ndiyan buy hara a haamaali ɗi.
6-Ɓanndu soɓirndu bawle a lootiray ndu no siforaa ka limoore jowaɓere ndiyan fanɗuɗan haray hino waɗɗii senndindirgol ndiyan laɓɓinirɗan ɗan e ɓanndu ndun e laawol wowtaangol ngol.
7-Nder miran on, si tawii o soɓirii ko wonaa beere, maa mettugol bareeru maa joode mayru on hewtii miran on maa ndu ukkorii tere mayru on maa tootooru maayii e nder makko, haray en layɓiray mo ndiyan fanɗuɗan laabi tati maa ndiyan ɗuuɗuɗan maa ilayɗan maa saaƴay ɗan [laabi tati kadi].
• Ɓaawo miranji ɗin non..?
- Si layɓaama nde wootere hayay laaɓii, hay ndiyan fanɗuɗan ɗan.
• Ko honno mi laɓɓinirta newre an tuunirnde soɓe miɗo jogii ndiyan fanɗu ɗan?
- Si tawii wonaa coofe tuunini ngo hibbu ndiyan e hoore maggo laawol gootol, si tawii ndiyan laɓɓinirɗan ɗan seedii e junngo ma’a ngon haray ngo laaɓii.
Laɓɓinirɗun ɗiɗaɓun ɗun: ko naange ngen.
• Ko honɗun naange ngen laɓɓinta?
Naange ngen ko leydi ndin e ko ñiiɓi e hoore mayri kon laɓɓinta e maadiiji ɗin, hino wattii e ɗun huɗo kon [baafe ɗen e leɗɗe ɗen, e kaaki majje on pelle ɗen e puɗiriiji ɗin e dimɗe ɗen ko adii ɗe tetteede e ko wonaa ɗun immorde e piiji tabituɗi ɗin ka hoore leydi tawnataake e ɗun].
• Ko honno naange ngen laɓɓinirta leydi ndin e maadiiji ɗin ?
- Ko si tawii nge yaltii e hoore majji haa soɓe on yoora sabu battingol ndaygu magge on wonndude e iwugol soɓe on tigi.
• Si tawii leydi soɓundi ndin ko yoorundi, en faalaama laɓɓinirde ndi naange ngen?
- En yuppay ndiyan e hoore mayri haa si tawii naange ngen yorniiɗi haray ɗi laaɓii.
• Si tawii leydi ndin soɓirii bawle naange ngen yaltii e hoore mu’un yoorii?
- Leydi ndin laaɓay si tawii batte coofe ɗen heddaaki e mayri.
• Koccuuje ɗen e mbullaari ndin, e loope ɗen, e kaaƴe ɗen ɗun ko lintaaɗun e nder leydi ndin si tawii ɗun tuunirii coofe naange ngen yornii ɗun?
- Ɗun ɗon kadi haray laaɓii.
Laɓɓinirɗun tataɓun ɗun: Iwugol soɓe on tigi.
• Piyanee lan misal e ɗun.
- Iwugol ƴiiƴan ɗan e nder hunnduko kon, maa nder kine ɗen, maa nder noppi ɗin, ɗun ko iwugol soɓe on tigi.
No ƴiiƴan ɗan iwiri hunnduko kon laaɓay, kine ɗen noppi ɗin gite ɗen ko wano non hatonnjinaa e laɓɓinirgol ndiyan.
• Ɓanndu mummunte non?
- Ko wano non ɓanndu mummunte, no ƴiiƴan ɗan iwiri ka hunndukogertogal ngal hunnduko maggal on laaɓay..
• Eneee meselal hino soɓa –ƴettirgal lekki-si tawii ngal tufaama e nder ɓanndu neɗɗanke maa mummunte, ngal hawrondirii e ƴiiƴan ɗan ka nder ɓanndu?
- Wonaa non woniri, ngal soɓataa si tawii ngal yaltii ka nder ɓanndu hara ngal jillaa ƴiiƴan hawrondirgol e soɓe on ka nder ɓanndu ɗun addataa soɓugol ngol.
Laɓɓinirɗun nayaɓun ɗun: Leydi ndin..kala ko wi’etee leydi hino laɓɓina wano hayre, e njaare e mbullaari maa simon e ko nanndi e mu’un hino sartinaa e leydi yo taw ko [yoorundi] laaɓundi.
• Ko honno mi anndirta hindi laaɓi?
- Fannii a anndaali hindi soɓi haray hindi laaɓi, gila ɗon haray hi ndi laaɓi.
• Ko honɗun laɓɓinta leydi ndin ?
- Leydi ndin hino laɓɓina nder teppere, e paɗe sabu yahugol e hoore mayri maa fofirgol ndi e hoore sarti nde soɓe on iwata e teppere nden maa e paɗe ɗen, sabu yahugol ngol maa fofugol ngol, ɗun ɗon ko si tawii soɓe on ko e leydi soɓundi ndin heɓii ɗun foti ko e yahugol e hoore mayri [Si tawii non wonaa e ko wonaa e ɗun ɗon leydi ndin waawataa laɓɓinnde ɗun].
Laɓɓinirɗun jowaɓun ɗun: Ko jokkugol.
• Piyanee lan misal e ɗun?
- Keefeero lintaaɗo e piyude e misal wonnde ko soɓuɗo keefeero si tawii o silmii haray o laaɓii, laaɓira sabu ɗun ɓiɗɗo makko tosokun kun on wonunooɗo hino soɓi sabu baaba en mu’un. Maama soroojo keefeero e patiraawo keefeero si tawii ɓen ɗiɗo silmii ɓiɗɗo maɓɓe tosokun kun silmiray sabu ɗun, on tawnooɗo ko sabu maɓɓe soɓiri, ɗun ɗon fow ko si tawii paykun kun ko e silmuɗo on wonndi nde tawata ko e ley koyɗe makko on woni ko kanko woni ne’ude mo hara o wonndaa e keefeero ɓuruɗo mo ɓattaade e makko.
Si tawii beere wontii wineeger haray nde laaɓii weeru ka o woni ɗon on laaɓira sabu ɗun.
Mayɗo si tawii fewnaama laabi tati haray o laaɓii, jungo fewnuɗo on laaɓira sabu ɗun, e peccal ka o fewnaa ɗon e conci ɗi o fewniraa ɗin.
Concol tuunirgol soɓe si tawii a wuppirii ngol ndiyan fanɗuɗan-e piyude e misal-haray ngol laaɓii, junngo wuppirgo ngon kadi laaɓira sabu ɗun.
Laɓɓinirɗun jeegaɓun ɗun: Ko lislaamu on.
• Ko honno lislaamu on laɓɓinirta? Ko hommbo lislaamu on laɓɓinta ?
- Lislaamu hino laɓɓina keefeero ñaawaaɗo wonnde ko tuunuɗo tuma o silmi, o laaɓa kanko e sukundu makko ndun e peɗaali makko ɗin, e ko wonaa ɗun immorde tere ɓanndu makko ndun wonunooɗe ko soɓuɗe sabu keefeeru makko ngun.
Laɓɓinirɗun jeeɗiɗa ɓun ɗun: wirnagol hellifaaɗo julɗo, maa paykun senndindir kun.
• Ko honɗun woni wirnagol julɗo?
- Ko nde hattotoɗaa mo hara a alaa yiirude mo gite ma’a ɗen.
•Si tawii non o wirnike?
- Si tawii o wirnike o laaɓay, piiji makko ɗin fow laaɓa e miranji makko ɗi o wonndi e mu’un ɗin, wano conci makko ɗin. E ndaɗɗudi makko ndin e miranji makko ɗin e ko wonaa ɗun si tawii a tanƴinike wonnde o laɓɓinii ɗi.
• Piyanee lan misal e ɗun ?
- Conci siɗɗo ma’a ɗin hari hino tuuni soɓe e piyude misal hara himo anndi ɗun maa o anndaa kono an hiɗa anndi ɗun foti ko o ɗoftiiɗo ñaawooje sari’a ɗen maa o ɗoftaaki..ɓaawo ɗun siɗɗo ma’a on wirnike, o artii a sikkitike si tawii o laɓɓinii ɗin, on tuma a wi’ay: conci siɗɗo an on hino laaɓi.
A wi’ay ɗun ko aldaa e lanndagol mo.
Laɓɓinirɗun jeetataɓun ɗun: Eggugol
• E misal ?
- ƴiiƴan neɗɗo-e piyude e misal ɗan sonsoliwil maa karan ñaamata immode e koy kulloy koy maraa ƴiiƴan e faamu yimɓe ɓen, si tawiii kun yarii ɗan ɗan deeƴii ka nder reedu makko, ɓaawo ɗun kullun kun waraama ɗan ƴiiƴan ɗon meemii ɓanndu ma’a ndun maa conci ma’a ɗin haray ko ƴiiƴan laaɓuɗan.
Laɓɓinirɗun jeenaya ɓun ɗun: ko waylagol:
• Ko honɗun woni waylagol.
- Ko woni ɗun: ko waylagol huunde nde wonta huunde go’o nde nanndaa e aranere nden, e waylitagol mayre hara wonaa waylagol innde mayre on maa sifa mayre on maa seedugol peppe mayre on.
• Piyanee lan misal ?
- Leggal soɓungal-e piyude e misal-si tawii ngal sumii ngal wontii ndoondi haray ndoondi ndin hino laaɓi.
Laɓɓinirɗun sappaɓun ɗun: Yaltugol ƴiiƴan emmbere yaltaynde e mummunte hirsaaɗo e laawol sari’a lislaamu ngol, on tuma hiɗen waawi ñaawude wonnde ƴiiƴan luttuɗan ɗan e kirse ɗen hino laaɓi.
Laɓɓinirɗun sappo e go’aɓun ɗun: Waylagol beere e wineeger, ɓaawo weneeger e nder ko’o moƴƴintee kon o wonay beere e tuma go’o hara himo soɓi ɓaawo ɗun o waylitoo o wona wineeger o laaɓa.
Laɓɓinirɗun sappo e ɗiɗaɓun ɗun: laɓɓingol mummunte ñaamuɗo soɓe neɗɗanke:
Mummunte mo teewu mu’un ñaametee si tawii wowtii ñaamude soɓe neɗɗanke haray ñaamugol teewu makko on e yarugol ɓiraaɗan makko ɗan hino harmi, haray coofe makko on e ñaañe makko ɗen e lakkere ɓanndu makko ndun hino harmi.
• Ko honno mummunte ñaamuɗo soɓe neɗɗanke laɓɓinirtee?
- Ɗun hino gasira haɗugol mo ñaamugol soɓe ɗen dummune mo tawata si feƴƴii ɗon wi’ataake ko ñaawoowo soɓe neɗɗanke, ko woni o wontay mummunte laaɓuɗo.
• On tuma non?
- On tuma si tawii ɗun ɗon gasii haray teewu makko on e ɓiraaɗan makko on hino laaɓi e ko feƴƴi kon fow.
* * * * * *


text:
Baaba en an maaki hannde mi yewtete fii ɓesungu.
• Ko honɗun woni ɓesungu ?
- Ko ƴiiƴan ɗan sonnaajo yi’ata ɗun fewndo o jibini maa ɓaawo jibinngol makko sabu jibingol ngol wi’en on saa’i wonnde sonnaajo on hino wonndi e ɓesungu.
• Ɓesungu ko balɗe jelu duumotoo ?
- Ko ɓuri ɗuuɗude kon ko balɗe sappo.
• Ko ɓuri fanɗude kon?
- Ko ɓuri fanɗude kon alaa happoode, hino waawi wonude miniti hino waawi wonude ko jaasi ɗun.
• Enee sonnaaɓe ɓen hino seedi e ɗun ?
- Sonnaaɓe ɓen e nder ɗun hino sennditii geɓe tati, geɓal bee hino mari ñaawoore.
Arano on: ko mo yaltugol ƴiiƴan ɗan ɓeydotaako balɗe sappo.
• Ko honɗun woni ñaawoore makko?
- E nder dummune ko ƴiiƴan ɗan woni arude kon fow ko ɓesungu.
Ɗiɗaɓo on: Ko mo ƴiiƴan ɗan yawtata balɗe sappo, hara himo mari aada jogiiɗo adadu ka nder fiilayeeru, wano si tawii aada makko on ka fiilayeeru ko balɗe jowi e nder lewru bee.
• Ko honɗun woni ñaawoore makko?
- Ko nde o waɗata dummune fiilayeeru makko ndun ɓesungu, balɗe jowi ka misal me’en feƴƴungal.
• Ñalaaɗe heddiiɗe ɗen?
- O waɗaɗe istihaada.
Tataɓo on : ko on mo yaltugol ƴiiƴan ɗan ɓeydotoo balɗe sappo, hara o maraa aada limaaɗo happaa ka nder fiilayeeru.
• Ko honɗun woni ñaawoore makko?
- Ñaawoore makko nden ko nde o waɗata dummune ɓesungu makko ngun balɗe sappo.
• Si tawii sonnaaɓe wonnduɓe e ɓesungu ɓen hino mari aada happaaɗo ka nder fiilayeeru maɓɓe, hara yaltugol ƴiiƴan ɗan ko limoore ñalaaɗe aada makko. Hara o anndaa si tawii ƴiiƴan ɗan taƴay ko adii balɗe sappo maa ɓuray balɗe sappo?
- Himo waawi accitude dewe makko ɗen e nder balɗe sappo ɗen fow, si tawii ƴiiƴan ɗan taƴii o waɗay dummune on fow ko ɓesungu, si tawii yawtii ɗan balɗe sappo o loototo o waɗa golle sonnaajo wonnduɗo e istihaada.
• On dummune sennduɗo hakkunde lannugol aada makko on e timmingol balɗe sappo ɗen e nder ɗen ñalaaɗe ɗe’o acci dewal ngal ?
- O waɗayɗe koɗe istihaada, o yomita nde’o fuutiiɗe mo ɗen.
• Si tawii ƴiiƴan ɗan taƴii ka ñallal aranal ɓaawo ɗun ɗan aritii ɗan taƴii e nder ñalaande sappaɓare nden e piyude missal maa e ñalaande wonunde woo, ko adii balɗe sappo ɗen?
- Yaltugol majjan aranun ɗun e ɗiɗa ɓun ɗun fow ko ɓesungu.
• Dummune ɗe’o laaɓi hakkunde majji kanji ɗiɗi on?
- [Ko woni ñaawoore majje ko yo’o hawtindir hakkunde golle laaɓuɗo e ɓesungu e ko sonnaaɓe wonnduɓe ɓesungu ɓen accata kon].
• Si tawii ƴiiƴan ɗan taƴii ɗan aritii kadi, ɓaawo ɗun ɗan taƴii, ɓaawo ɗun ɗan aritii wonirii non kono fow muuɗun ko balɗe sappo?
- Haray ñalaaɗe ɗe’o yi’i ƴiiƴan e mu’un ɗen ɗe fow ko ɓesungu, si tawii non ko ñalaaɗe ɗe’o laaɓi e mu’un ɗen [o hawtindiray e majjje hakkunde golle sonnaajo laaɓuɗo e accugol ko sonnaaɓe wonnduɓe ɓesungu accata kon].
• Si tawii sonnaaɓe ɓen lannii ɓesungu maɓɓe ngun ɓaawo ɗun ɗe yi’ii ƴiiƴan?
- Kala ƴiiƴan ɗan sonnaaɓe ɓen yi’i ɓaawo lannugol ɓesungu maɓɓe ngun haa e balɗe sappo arooje ɗen haray ɗun ko ɓesungu, foti ƴiiƴan ɗan ko sifaaji ƴiiƴan fiilayeeru ɗan jogii maa wonaa, foti ko’e nder ñalaaɗe aada makko ɗen kaa wonaa.
• Ko honɗun woni ñaawooje sonnaaɓe wonnduɓe e ɓesungu ɓen?
- Kala ñaawoore rewunde e suddiiɗo fiiliiɗo foti ko waɗɗiiɗi maa ko yiɗaaɗi maa ko añaaɗi maa ko harminaaɗi [hay harmugol janngugol aayewal sujjeteengal e mu’un ngal e nder corteeji ɗin nayi, e naatugol ka juulirɗe ɗiɗi Makka e Madiina hay si tawii ko e laawol rewugol, e naatugol e juulirɗe go’o hara wonaa rewugol e waɗugol huunde ka nder juulirɗe] reway e suddiiɗo wonnduɗo e ɓesungu, ndaaru yewtere fii fiilayeeru nden.
* * * * * *


text:
Sikkanoo ko kaa haala hankati ko ngoppaaka, laamu nguu haaytii teettude leyɗe daande maayo mawngo ina totta ɗum jananinkooɓe. Ndeke yimɓe tinaani maataani, haa wiyaa wonde lefol leyɗe, tuggi Tararsa haa Daarel Barka haa rewo Ɓoggee, laamu ko ko rokki ɗum jom jawɗeele en, jeyaaɓe to Sawuud, yo ngar ndema heen gemhe, e innde sosiyatee biyeteeɗo Raji.
Sikkanoo ko kaa haala hankati ko ngoppaaka, laamu nguu haaytii teettude leyɗe daande maayo mawngo ina totta ɗum jananinkooɓe. Ndeke yimɓe tinaani maataani, haa wiyaa wonde lefol leyɗe, tuggi Tararsa haa Daarel Barka haa rewo Ɓoggee, laamu ko ko rokki ɗum jom jawɗeele en, jeyaaɓe to Sawuud, yo ngar ndema heen gemhe, e innde sosiyatee biyeteeɗo Raji.
E nder ɗuum, kalifu kaalisaaji hono Caam Jommbaar e kalifu ƴellitaare dowri hono Barahim wul Mbaarek nulanooma to Ɓoggee ngam etaade jaɓnude yimɓe diiwaan Erkiis e Ɓoggee ɓee yo ngoppu sosiyatee Sawuudnaajo oo, hono Rajihi rema 31 000 hektaar ndokkaa ɗii, tuggi Tararsa haa komin Buhdiida (18 kiloo hade maa yettaade Eeleega). E nder batuuji ɓe njuɓɓini to Ngeyrinaat (Komin wul Birom) e to Leggaat (departemaa Erkiis) yimɓe ɓee palaani heen gommbal, mbiyi ko njaɓaani tee njaɓataa rokkude ndii leydi ɗo ɓe ndemata e ɗo jawdi maɓɓe oorata. Tee, aɓe ponndi heen fof, sibu ma ɓe ndaro e haɗde Rajihi remde ɗoon so tawii laamu nguu rokkii ɗum nokku oo.
Ciftinen tan ko e batu hilifaaɓe ñalnde 16 saawiyee 2014 laamu nguu ƴetti yamiroore hasde Rajihi leydi ndii.


text:
Haa jooni dey caɗeele ina ɓeydoo saɗtinde nguurndam gaaraas mo Wurosoogi, tawde kay gardiiɗo renndo teeru ngo hono Meeter Muusaa Bookar Caam jooɗdiima e jaayndiyaŋkooɓe e kikiiɗe hannde o ɗo galle makko ɗo. O hollitii ardiiɓe diiwaan o mballitaani jahrugol yeeso gaaraas sabu gooto kala nana urɓira bannge mum. O hollitii maa o rewindo golle […]
Garaas Wurosoogi haa e hannde o nanondiral dañaaka tawo. Waɗi noon ko pooɗee nduuree woni toon, hannde o woni toon hooreejo o ko biyeteeɗo Maamuudu Taal jeyaaɗo to Caareen, e suɓngooji jawtuɗi ko kaŋko suɓanoo caggal nde ɓe keɓaano tawtoreede ɗiin suɓngooji o tottaa gaaraas o yo jogo kamɓe ɓe njahdaani heen ɓe ɓe njokkondiri […]
Caggal lebbi keewɗi e geddugol gaaraas wurosoogi, ko ɓuri heewde e luutndiiɓe njofataa werlaaji mumen e nder gaaraas o. Ardii gaaraas o ko biyeteeɗo Maamuudu Taal to Seedo Seɗɓe, nde o wootondiraa gadanol luutndiiɓe ɓe njahdaano heen. Nde ɓe njooɗii ko juuti gooto kala ina jolnira ɗo welaa, ina daroo ɗo welaa. Gardiiɗo senndikaa sofereeɓe […]


text:
Jokkondiral jaaynde “Le Rénovateur Quotidien” waɗdunoo e Kajjata Malik Jallo
Le Rénovateur : Sokna Kajjata, ko adii nde ngonataa depitee, a woniino «urɓoowo» yimɓe to bannge jaŋde ɗemɗe ngenndiije, so tawii kay aɗa jaɓi konngol ngol, sabu maa wonde e oon sahaa, debbo ɓurɗo seedtinde e nder kitaale 80 ko yowitii e ndeen darnde. Mi anndaa so tawii aɗa jaɓi ndee nyaawoore?
KAJJATA MAALIK JALLO (K.M.) : Ko adii fof mbeɗe yetta on nde ndokku-ɗon kam fartaŋŋe haalde e nder jaaynde mon. Kono kadi, mbeɗe yetta ɓeen rewɓe e worɓe sabu hurum kala mo ndokki mi.
Jokkondiral jaaynde “Le Rénovateur Quotidien” waɗdunoo e Kajjata Malik Jallo
Le Rénovateur : Sokna Kajjata, ko adii nde ngonataa depitee, a woniino «urɓoowo» yimɓe to bannge jaŋde ɗemɗe ngenndiije, so tawii kay aɗa jaɓi konngol ngol, sabu maa wonde e oon sahaa, debbo ɓurɗo seedtinde e nder kitaale 80 ko yowitii e ndeen darnde. Mi anndaa so tawii aɗa jaɓi ndee nyaawoore?
KAJJATA MAALIK JALLO (K.M.) : Ko adii fof mbeɗe yetta on nde ndokku-ɗon kam fartaŋŋe haalde e nder jaaynde mon. Kono kadi, mbeɗe yetta ɓeen rewɓe e worɓe sabu hurum kala mo ndokki mi.
Mi meeɗaa hiisaade hoore am ko mi « urɓoowo », sabu ɗum jeyaaka e sifaaji am. Kono kam, mbeɗe heɓtini ko mi daraniiɗo jaŋde ɗemɗe ngenndiije e ko duumii, etee, so Alla rokkii kam cellal e juutde balɗe, ko ko jokkata.
Mbeɗe anndina on kadi, darnde am ko yowitii e ƴellitaare ɗemɗe ngenndiije hecci naatgol am e politigi walla mbiyen nii ko darnde am e ƴellitaare ɗemɗe ngenndiije saabii naatgol am e politigi. Sabu e saanga nde naat-mi e Fedde Ɓamtaare Pulaar e Moritani, tanndalle ɗiɗi ina pooɗondirtunoo fedde nde : yimɓe MND e goomuuji ɓaleeɓe heborɓe tafoyde fedde wiyeteende FLAM. Ko e nder oon pooɗee-nduuree pellit-mi jeyeede e fedde MND nde to bannge politigi.
Rénovateur : Sosngo Duɗal Ɗemɗe Ngenndiije ko daartol sippiro juutngo, etee ngal wattindi ko e nattude woodde. Amin njiɗi ndaartanaa min ndiin njuɓɓudi seeɗa.
K.M. : Ko goonga, Duɗal Ɗemɗe Ngenndi ko njenytudi sippiro hiisngo, juutngo e nder leydi he, etee, ina anndaa darnde MND, fedde am, ina teeŋti heen, tawi ko darnde naftoore, yumtunde, nde darodii e ɓiɓɓe leydi ndi woɗɓe, heewɓe. Ndeen hare dagiinde tuuginoo ko e pelle pine, hono pelle ƴellitaare Pulaar, e Sooniŋke e Wolof, no fedde ɓamtaare pulaar nii. E nder ɗuum, mbeɗe yiɗi huutoraade oo fartaŋŋe mo ndokku-ɗon mi ngam yettude, e innde daraniiɓe ƴellitaare Pulaar, Aamadu Umar Jah e Bookara Aamadu Bah, ɓeen ɓe tampata , ŋooɗata, ina ngolloo ko duumii e nder yankinaare, e woɗɓe e woɗɓe ɓe en keewaani limtude so eɗen kaala yarlitaniiɓe ndeeɗoon fiɓnde. Ko darnde ɓeen ngenndiyaŋkooɓe kala addani laamu Haydalla, e hitaande 1979, sompude Goomu e gardagol Maawiya Wul Siidi Ahmed Taaya potngu yuurnitaade caɗeele duumiiɗe gonɗe e nder tippudi nehdi e jaŋde leydi ndi.
Ko caggal golle nguun ɗoon goomu, pellital ƴettaa ngam waylude tippudi nehdi e jaŋde ndi (ɗum woni ko lolliri « Réforme 1979 ») e sosde Duɗal Ɗemɗe Ngenndiije (ILN) gonowal nokku jarriborɗo, ngam naatnude ɗemɗe Pulaar, Sooninke e Wolof e nder tippudi e nehdi jaŋde leydi ndi. Ngoon ɗoon jarribo fotnoo waɗde ko e daawal duuɓi jeegom tawa, e nder jaŋde les-lesre nde, ina farlinaa e sukaaɓe safalɓe janngude ɗemngal arab ; sukaaɓe ɓaleeɓe ɓee noon mbellitaa suɓaade hakkunde ɗemngal Arab e ɗemngal Farayse (Arab e Farayse). Ɗum woniino taaɓal mawngal, jibini ɗamaawu keewɗo wonande kala goongɗinnooɗo eɓɓaande nde, hono amen en, ɓe nganndu-ɗa mbaɗaani ɓerɗe ɗiɗi, itti sukaaɓe mum en mbaɗi ɗum en e duɗe jariborɗe he.
Duuɓi jeegom jarribo ɗi kolliri wonde huunde nde ina aamnoo etee sarwisaaji laamu toppitiiɗi jaŋde ceeɗtiima ɗum, kanyum en e juɓɓule UNESCO ko wayi no BREDA (Biro diiwaaniyeewo toppitiingo jaŋde e nder Afirik). Kono ɗum fof wattindi ko e bonneede, sabu nde kawgel naatgol jaŋde hakkundeere yonti, sukaaɓe ɓe mbiyaa mbaɗata kawgel ko e ɗemngal Farayse, ɗum noon ko maa ɓe njanngita hitaande woɗnde, ɗemngal Farayse ngal. Ƴeewee tan ndee bonannde ! Sukaaɓe ndokkee ganndal e ɗemngal neeniwal haa ɗum laato tigi rigi, ɗum borjiniree nii, tawa kadi daliilu mum tan ko wiyde «sariya lelnaaka ngam yuɓɓinde kawgelaaji e ɗemɗe ngenndiije».
E miijo am, ko amdaade telɓinde feere ngenndiyaŋkoore to bannge karallaagal jaŋde wonande tippudi nehdi e jaŋde leydi men. Ko ɗum waɗi, daawal jarribo duuɓi jeegom wonti daawal duumingal, fotde duuɓi noogaas, tuggi 1979 haa 1999. Ko maa hitaande 1999 nde tippudi nehdi e jaŋde (TNJ) kesiri eɓɓaa, laawɗingol ɗemɗe ngenndiije e naatnugol mum e TNJ haaytaa ; Duɗal Ɗemɗe Ngenndi fusaa.
Rénovateur: Mbele e nyalawma hannde o, eɗen mbaawi wiyde wonde ngalɗoo gollal jooɗngal foti hiiseede ko yantii e resordu taariik ?
K.M. : Mbeɗe sikki tan, en potaani yaawde taƴde oon sariya, sabu ko waɗi ko, ko bonannde, so tawii kay ko ɗoon tan kaaɗ-ɗen. Yiɗɓe waɗtude ɗee golle moƴƴe no geɗe daartol nii, ina poti waylude miijo mum en, ɓe ngannda kadi ɓesngu Moritani jaɓataa ɗamamuyaaji mum jojjuɗi njoolee.
Rénovateur : E ooɗoo sahaa, ɗo haala aarabaagal umminaa haa ɗum saabii luure mawɗe to bannge ɗemɗe, etee eɗen nganndi ɗum fof saabii ɗum ko laamu ngu waasde ɗum jogaade dawrugol laaɓtungol to bannge karallagal jaŋde, mbele e miijo maa, guurtingol Duɗal Ɗemɗe Ngenndiije ko huunde haannde, henyoraande ? Ina anndaa kadi fedde wiyeteende UNESCO wallitiino tigi rigi ƴellitaare ɗemɗe ngenndiije, jaaral yeeso mawngal danyanooma heen, ɗum fof hol ko hedditii heen ?
K.M. : Eɗen poti haɓaneede mbele ɓeto kuule ƴettanooɗe e hitaande 1979 ina waɗee, mbele kadi eɗen ƴettita feere no nguurtinir-ɗen D.Ɗ.NG. Batu diisnondiral mawngu ina foti waɗeede e sifaa no waɗiranoo e daawal politigi 2005-2007, tawa gollooɓe heewɓe to bannge jaŋde e nehdi ina tawtoree. E ooɗoo yonta, batu diisnondiral ko yowitii e jaŋde ina raattee, kono roŋkaama yo ngu jooɗo. So tawii noon ngu woodii jooɗaade, ngu foti joofirde ko ferande yimɓe laabi moƴƴi ngam lelnude T.N.J. moƴƴiri. UNESCO, sikke alaa maa wallit kala darnde ummaniinde ƴellitde ɗemɗe ngenndiije. Ko nde fuɗɗinoo waɗde heen koo ne kay, ko ndesaari mawndi ndi pot-ɗen hisnude e huutoraade gaagaa, kewkewe jolooje.
Ƴetti haala ka ko Seek Tijjaani Jah, gardiiɗo jaaynde Le Rénovateur
Fulo : Maamuudu Haaruuna Joop
————————————
Holi Kajjata Maalik Jallo ?
Ko ardii fof, Kajjata Maalik Jallo jeyaa ko eardinooɓe Fedde Ɓamtaare Pulaar e Muritani duuvi keewɗi sibu o jeyaama e Yiilirde Ngenndiire Fedde nde e kitaale 1980-1990. O heɓii ardaade e oon sahaa jeeyngal e jaaynde fedde nde. Omo jeyanoo e jirwintunooɓe yeewtere Fedde nde to Rajo Muritani.
O jibinaa ko e hitaande 1959 e nder falnde Mbuun, diwaan Gorgol. Ko o desaaɗo, omo jogii sukaaɓe nayo (heen tato mbaɗi heblo mum en ko e duɗe jarriborɗe Duɗal ƊemɗeNgenndiije, ɗiɗo heen ko aasiñooruuji hannde).
Kajjata Maalik ko porfesoor ko yowitii e ganndal tago.
Kajjata ko tergal e terɗe daraniiɗe jojjanɗe aadee, sibu, e hitaande 1990, omo jeyaa eyuɓɓinɓe rewɓe militeeruuji ɓaleeɓe waranooɓe e kasooji Maawiyya, haa cosi Fedde mum en wiyeteende « fedde weewuuji ». O wonii e nder ɗuum ko juuti koolaaɗo kuuɓal « komitee solidaaritee ».
E nder yeeso woɗngo, Kajjata Maalik jeyaa ko e hoohooɓe heerto lollirngo UFP (cukko hooreejo nayaɓo). E kitaale 2005-2006, o daraniima laŋ ngam yooltude hujjaaji rewɓe mbele ina keɓa hinnde mum en e nder juɓɓule demokaraasi kebornooɗe sompeede caggal pollugol laamu Maawiya ; ko ndeen darnde addani mo waɗtude wiyeede «20%». Ɗum ina jeya e ko rokki mo fartaŋŋe, nde UFP dadi mo e wooteeji dipiteeji e hitaande 2006, o fiilaa e nder doggol dipiteeji Nuwaasoot. Gila ndeen ko o dipitee e nder Asammbele Nasiyonaal leydi Moritani, etee ne kay, e nder ndeen joɗnde toownde, o nemsaani : ɓesngu moritani ina laaɓaa ɗum….
Fooyre Ɓamtaare


text:
BINNDANƊE CAKKITIIƊE
Piilngal Alasan Mammadu Baro Ceerno Barooɓe
Alasan Mammadu Daawuuda Baro fiilaama Ceerno Barooɓe noogaas e tataɓo (23ɓo), kikiiɗe 3 desaambar 2017 to Tulel Barooɓe, nokku keedɗo bannge hirnaange worgo Sahre Ndoogu ɗo geɗe ɗee kala keblaa ɗoo. Jofnde mum waaldaa...
Simbabuwe : Mugaabe jebbiliima
Simmbaabuwee (Zimbabwe), talaata 21 noowammbar 2017, hedde waktuuji 5 kikiiɗe, Haraare (laamorgo leydi ndii) hiirdi ko e seppooji e ngamri weltaare, sabu Robeer Mugaabe (Robert Mugabe) gonnooɗo hooreejo leydi ndii gila heɓi jeytaare mum...
Catal FƁPM Nuwaadibu : “eɓɓaande dowla nuunɗal”
Catal Fedde Ɓamtaare e Pulaar e Muritani jiitiima eɓɓaande golle yowitiinde e ganndingol e daranagol hakkeeji yimɓe to ñaawirɗe, ɓurnde anndireede “Eɓɓaande Dowla Nuunɗal”. Kewu nguu yuɓɓinaa ko to Nuwaadibu ñalnde 2 noowammburu 2017. Faandaare eɓɓaande...
Jiyɗingol e jeeygol uujooɓe : ndogi bone njani e kasaara
Ɗuum janngeteenoo tan ko e defte, ɗo njulaagu aadee en (haa teeŋti e ɓaleeɓe) feewde leyɗe aarabeeɓe walla leyɗe hirnaange daartetee. Jooni nattii daarol, sibu ɗo Libi ɗaa, jehreeji ina ngoodi tawi ko yimɓe...
Niimaa Tengella e wuro Niimaa
Ɓesngu Niimaa Worgo e gardagol Huseyni Soh jooɗiiɗo to Bergamo Itali to bannge ɓulno, yuɓɓinii kewu ngam aafde tuufeere adannde, ngooroondi galle Pulaar e nder wuro mum ñalnde 22 e 23 lewru juko 2017....
Baabaaɓe Looti dañii Tomaa Sankara
Ɓesngu Baabaaɓe Looti e gardagol Aamadu Abdullaay Jallo dowlirɗo Tomaa Sankara Tokosel yuɓɓinii balɗe ɗiɗi pattamlame e nder wuro Baabaaɓe Looti, ñalnde 14 e ñalnde 15 lewru kawle(octobre) ndu ngon-ɗen nduu e nder ndeeɗoo...
Won ko en keɓaano haalde e Alhajji Mahmuud Bah
E hitaande 1962, caggal caɗeele keewɗe, ɗe o dañdi e seernaaɓe Fuuta, Alhajji Mahmuud fayti ko to leydi Kameruun, nootaade e bismaango Aamadu Ahijoo, laaminooɗo leydi ndii e oon sahaa, ngam jokkoyde toon golle...
KAALDEN GOONGA « Onon e diine mon, miin e diine am »
«Alaa ɓurɗo mi ganndal, sabu mo tuugnii mi e mum oo ko ganndo, biɗtuɗo, huɓindii fannuuji jaŋde kala, haa o laatii mo aduna fof yeeɓata». Banndiraaɗo, so tawii a tiggii comci maa a waɗii...
Laamu Dahomee
Laamu Dahomee (Danhomee e ɗemngal biyeteengal Fon) jeyaa ko laamuuji Afrik ɓooyɗi, ngonnoongu bannge hirnaange worgo leydi Benin hannde ndii, ngoodnoongu hakkunde teeminannde 17ɓiire e ciltirɗe teeminannde 19ɓiire. Hedde hitaande 1 600, Dahomee jeyaa ko...
Hinnde Hinndu e Ammbasaad Farayse
Ammbasaad Farayse nder Muritani rokki Hinndu Mintu Ayniina, maande manoore toownde (galaŋ) ñalnde 19 kawle (oktoobar) 2017 heedde 19w00 to galle Ammbasaad Farayse e Nuwaasot. Ndee hinnde fattamlamre ko finnde teeŋtunde wonde ammbasaad oo...
Aksidaaji ɗaɗi ngaanndiiji : maale jeertinooje, safaara e paddagol
Yeewtere Paris Match e Porfesoor Jean-Louis Mas ngam mawninde ñalngu aduneewu AVC-eeji (29 oktoobar) ɗo hollitta no oo musiiba reentortee, safrirtee. Paris Match : AVC ina heewi fannuuji ? Jean-Louis Mas : Nder 80%, ko maayde...
Debbo juɗɗo ɓiɗɓe mum
Alla dee anndi ko oo yumma woni e yummiraaɓe ! Oo ƴettuɗo teewu mum, so ɓiɗɓe ɓe jibini e reedu mum, juɗi ɗum en e fuur haa ɓenndi, foti ɗum en, neldi fotooje ɗee...


text:
« So maayde waajaaki holi ko waajotoo? »
Ɗum ko Murtuɗo Joob wiynoo noon
« So mi wirtiima genaale,
mi miijoo ɓee kam ceerti e penaale,
joobinooɗo fof maa male,
sabu alaa ko yoɓetee so wonaa baɗle »
« So maayde waajaaki holi ko waajotoo? »
Ɗum ko Murtuɗo Joob wiynoo noon
« So mi wirtiima genaale,
mi miijoo ɓee kam ceerti e penaale,
joobinooɗo fof maa male,
sabu alaa ko yoɓetee so wonaa baɗle »
Ɗum kadi ko Murtuɗo Joob yimnoo.
Sabu gorko joom tenngaade ina anndunoo
Aduna wonaa, so wonaa mehre.
Alaa ko heddotoo so wonaa golle e baɗle.
Omo anndunoo, mo aduna fuunti fof ma fuuynu.
Kadi mo aduna jalni fof maa woynu.
Ko kaŋko laatinoo Gawlo miskineeɓe.
ko kaŋko wiynoo « ko min murtuɓe kono min ngonaa ɓurtuɓe. »
Ko kaŋko kadi wiynoo « ɗemngal ko fittaandu leñol,
Ɗemngal ko daabaa pinal. »
Ko kaŋko wiynoo « Alaa, min caltiima ! »
Ko kaŋko wiynoo, « holi no leydi aamnortoo?
Holi no leydi mahortoo?
Tawa ɓee ko laamotooɓe, ɓe ko laameteeɓe,
Ɓee ko waɗɗotooɓe, ɓee ko waɗɗeteeɓe ? »
Ko kaŋko wiynoo « en caltiima e Muritani
Laamu puccu e baɗɗotooɗo e ndii leydi »
Ko kaŋko wiynoo « en caltiima laamu,
« poɓɓee, poɓɓee, pokkitee ». »
Ko kaŋko wonnoo mbir wuro e ladde,
Ko kaŋko tigi woni koɗo subaka
Joom wuro naange e hoore.
Golle e baɗle Baaba leñol hannde mi haala
Kono hay so en ñallii, en mbaalii en ngaynataa.
Ɓure makko e ɓure nelaaɓe ngoɗɗondiraani.
Ma ɓe mbiy en ɓurtinii, maa en ngoofii
Kono ko kaal-ɗen ko, ko goonga ina woodi.
Leñol fof e nelaaɓe mum e waliyaaɓe mum,
Murtuɗo wonnoo nulaaɗo Fulɓe Afrik mum.
Ko kaŋko wonno jankiniiɗo mo hono mum heewaani
Giɗo leñol, giƴum kala ɓinngel ngenndi.
O mawnikinaaki, o haawtaaki o hiiwtaaki.
Kala ko o anndunoo, o jeynoo, o rennda.
Ko kaŋko tigi nawdi golle e haala.
O jaɓi wiyeede huywere leñol
Ngam yooltude e momtude gonɗi leñol
Ngam yaltinde e niɓɓe majjere e humambinndaagal.
Ko kaŋko wonnoo mo alaa ko yiɗi,
Mo yiɗaa won´de nde leñol makko wonaani.
Sabu ko o paalkisiiɗo jawdi aduna no boloŋaaji.
O ndaaraani wutte, o ardinaani wuttulo.
O wutti fenaande o aawi manoore.
Leñol men goongɗinɗo,
Goonga tan kaɓanteeɗo.
Mo ɗaminaaki, waɗde mo hulaani.
Ko o ceerno mo saggitaake,
Ko o naalanke, ko o yimiyannke,
Ko o miijiyanke, ko o haaliyannke,
Ko o daartiyannke, ko o jalniiɗo,
Ko o jalnoowo, ko o jeewtoowo,
Kala ɗo o woni, ñiire ina saaɗa,
Nofuru ina welto,
Yitere ina jannga,
Junngo ina foɓɓa.
Murtuɗo taaniragel Hammadi Gunndo to Mbaañ Sammba
Aan woni Hammadi wuro e ladde,
Leñol men fof seeɗtiima.
Waɗde poɓɓee, poɓɓee, poɓɓee, no keewno-ɗaa wiyde.
Murtuɗo ko jom fiɓnde,
O wuuri dariiɗo, o maayii dariiɗo.
Mbabba ndimaagu e kaaraysiraagu.
Ko o soofaa mo fooftotaako, mo gantotaako,
Mo yoɓaaki « no ɗum fotanta mi ? »
Mo naamnaaki no ɗum foti.
Muritani woyii kadi maa woye lebbi e duuɓi
Sabu ko baasal mawngal ngal alaa jaasi.
Pulaar waasii, fulɓe njaakii.
Bawdi pusii, tabballeeji ceekii, gure njeewii.
Murtuɗo mo alaa galle so wonaa leydi mum.
Mo alaa suudu saka joom suudu mum
Sabu yarlitanaade leñol mum.
Murtuɗo hono maa weeɓaani.
A woppii baayeeji, a woppii hesniiɓe,
A woppii joom deedi e hulɓe deedi
E nder ladde tuulaa heelaa, ladde powbi e barooɗe.
A woppii min e nder maayo luggo,
Ɗo nguurndam liɗɗi, mbawngu kala toɗɗoo mbaawaangu.
Murtuɗo a yahii nde fotaani
Sabu ko hannde leñol ngol soklu maa.
Ko hannde hare nde tuuya maa.
Kono binndi maa e banndaaji maa amin moofti.
Ma min car, ma min caak,
Ma min njayyin, ma min lollin,
Seydi Joob hare ko ko jokki.
Innde maa wontanii min jimol.
Golle maa ngontanii min daartol,
Haala maa wontanii min lohol,
Lowre ma wontanii min kiwal,
A haɓiima laamu koloñaal,
A haɓiima laamu kiiɗal,
A haɓiima laamu fetel.
A firtaani aadi, a jamfaaki ngenndi.
Eskey maa Murtuɗo ! Taaree maa ngenndiyanke !
Aan dey ko a dokke kadi ko a jom dokke.
A mawninaani kufne, a ƴuufnaani becce.
Murtuɗo a murtinii min,
Waɗde min njarii
Tufam ngenndiyankaagal min manndilii.
Min luutaama yeewtere maa hannde e ɗii calɗi leñol
Ɗi tawtoy-ɗaa wirto ɓennaa.
Wallaahi ma ɓe teerte,
Ɓe njaɓɓoro maa ko ɓuri welde e jimɗi
So haayyooy maa, Ɓaas wiyi.
Jiggo Tafsiiru, Abuubakri Kaaliidu, Mustafa Boli,
Ibiraahiima Kaasum, Tijjaani Aaan, Bah Seydi,
Yero Dooro Jallo, Kebe Muusaa, Saydu Sih,
Saar Aamadu, Abdul Qudduus, Teen Yuusuf
Murtuɗo arii e mon,
Lefol goonga piilee mo woto ko heddii.
Nde yeewtere weli heɗaade kono yahɓe ngoɗɗii.
Yeewtere sahodinɓe, yeewtere fasniiɓe aadi.
Ma haalan ɓe wonde hare ina nde jokki.
Won jamfiiɓe noon, won hortiiɓe kadi
Kono won jokkuɓe, won dariiɓe haa jooni pooftaaki.
Flam men haa jooni lewlewndu ñiifaani.
Dekaalem dikkiima nder leydi, wammbii hare leydi.
Wuumnooɓe ngumtii, muumɓe kay cowlii,
Wumɓe laarii, Ibraa yimii.
Pulaar saakiima nder leydi, Fuuta men feertii.
Añɓe men tikkii. Murtuɗo a woni Hammadi wuro e ladde.
Maayde ko aan suusi reedu.
Mate a anndaa ko mbir keelniiɗo liɓɗa ?
Kono a folaani, o ganndo nawii raay.
Sabu e ɓerɗe amen e mijjooji amen koɗɗo.
Murtuɗo wirni kono haa bada o maayataa.
Yo Geno yurme yaafo maa.
Yo juuɗe moƴƴe njaɓɓo ma.
Min ɓeydiima murtude waɗde hare men ina jokki.
Kaaw Tokosel Tuure mo Jowol.
Stockholm – Ñande 13-06-2009


text:
So kullon ɓurkon bonde e aadee ina limtee, ɓoyngu woni hoore. Rewi heen ko laadooje, caggal ɗuum yaare, nde nooroo ara. Hay gooto haalantaa goɗɗo oo sababuuji ndeen bonannde, gooto e men fof ina anndi ɗum, haa heddii, ma a taw, wonande ɓowngu ! Ndaa noon, so en njiɗii yawde neɗɗo, mbiyen ɗum « ellee ɓowngu ! »
So kullon ɓurkon bonde e aadee ina limtee, ɓoyngu woni hoore. Rewi heen ko laadooje, caggal ɗuum yaare, nde nooroo ara. Hay gooto haalantaa goɗɗo oo sababuuji ndeen bonannde, gooto e men fof ina anndi ɗum, haa heddii, ma a taw, wonande ɓowngu ! Ndaa noon, so en njiɗii yawde neɗɗo, mbiyen ɗum « ellee ɓowngu ! »
Waɗi noon ko kanngu ɓuri waawde warde, sibu ko kanngu addata e aadee ñawu ɓurngu bonde e aadee en e nder duunde men Afrik ndee kay, so jontinooje.
Kono, ko e laawol wonaa, sibu won yiytuɓe, haa mbaɗti feewnude huunde (patch) nde neɗɗo takkata e ɓalndu mum wemjinoore ɓoyɗi. Wemjinde ɓoyngu ko haɗde ɗum heɓtinde neɗɗo walla jawdi siiɓotoo ƴiiƴam mum en ɓee.
Jooni ɓe ngoni ko e renndinde kaalis ngam feewnude heen haa heewa ɓe koolkisoyoo ɗum to Uganndaa nganndu-ɗaa, hojom fof, jontonooje ina bara toon cukalel.


text:
“« Dowla ina heɓtini, etee ina gaddii jeyi telɗuɗo tuugiiɗo e sariya lislaam, potɗo wallitde ƴellitgol faggudu e renndo leydi ndii ». Ɗum ɗoon noon firti ko kala jogiiɗo jeyi keeriiɗo keɓaaɗo e yonta sariya 60 139, hay so liggaaka e oon sahaa, kono « tawa batte golle jiytiniiɗe ina tawaa heen » oon jeyi ina heɓtinaa.”
“« Dowla ina heɓtini, etee ina gaddii jeyi telɗuɗo tuugiiɗo e sariya lislaam, potɗo wallitde ƴellitgol faggudu e renndo leydi ndii ». Ɗum ɗoon noon firti ko kala jogiiɗo jeyi keeriiɗo keɓaaɗo e yonta sariya 60 139, hay so liggaaka e oon sahaa, kono « tawa batte golle jiytiniiɗe ina tawaa heen » oon jeyi ina heɓtinaa.”
Sariya mo toŋ 83 127 ñalnde 5 suwee 1983 jowitiiɗo e juɓɓitingol leydi e sifaa jeyi mum.
Goomu kooninkeewu ndaraniingu kisal ngenndi (CMSN) renndii e tee hawrii ; Hooreejo CMSN, mawɗo dowla, ina laawɗina sariya garoowo oo :
Kuulal 1 : Ko Dowla jeyi leyɗeele leydi ndii kala. Kono muritaninaajo kala, ko aldaa e paltoor gooto, ina waawi jeyde heen taƴre, so rewrii laawol.
Kuulal 2 : Dowla ina heɓtini, etee ina gaddii jeyi telɗuɗo tuugiiɗo e sariya lislaam, potɗo wallitde ƴellitgol faggudu e renndo leydi ndii.
Kuulal 3 : Tippudi jeyi leydi ngaadanteeri nattii rewde laawol.
Kuulal 4 : Kala hakke jeyi mo wonaa jeyi neɗɗo keeriiɗo walla jeyi njuɓɓudi, tawi ina laaɓti heɓraa ko golle ɗe sariya yamiri, hiisetee ko oon jeyi woodaani.
Kuulal 5 : Jeyuuji leydi binndaaɗi e inɗe won ardiiɓe e hoohooɓe won ɗeen dente, kiisetee ko jeyi denndaangal yimɓe jeyaaɓe e ɗeen dente.
Kuulal 6 : Hakkeeji jowitiiɗi e jeyi denndaaɗo keɓaaɗi gila e sariya gadiiɗo oo, tawi noon ɗum toɗɗii tan ko leyɗeele demeteeɗe, kiisetee ko jeyi mo kala jeytoranooɗo e peewnugol leydi ndii gila e fuɗɗoode, walla kam ballitɗo e duumagol golle e dow leydi ndii, ndenndi.. Moni kala ina jogii hakke ɗaɓɓude peccitagol leydi ndii. So nanondiral peccitagol ngol dañaaka, ko laamu foti feccitaade leydi ndii so tawi deeƴre nder renndo hee ina ɗaɓɓi ɗuum.
Kuulal 7 : Gullitaali dente ko feewti e leydi njaɓetaake e nder ñaawirɗe. Maa ñaawirɗe gullitanooɗe ɗee ƴettu jamirooje keeriiɗe mbele geɗe baaɗe noon jettinanooɗe ɗum en, ɗe cuwaano tawo ñaaweede, ina momtee e defte ñaawirɗe ɗee. Sariyaaji taƴɗi ɗuum walla ñaawooje ngool muumtugol mbaawaa ruttaneede.
Kuulal 8 : Kasdi leydi, no waawi siforaade kala, ina haɗaa so tuugaaki e sariya lislaam. Alaa waawɓe nanondirde hakkunde mum en ngam luulndaade ngalɗoo kuulal parlingal e yimɓe fof.
Kuulal 9 : Leyɗeele « diiwtuɗe » njeyaa ko e jeyi laamu. Hiisortee leyɗeele « diiwtuɗe », ko leyɗeele ɗe meeɗaa golleede walla so meeɗii golleede ne, alaa batte jiytiniiɗe kollitooje ɗuum.
Iwgol hakke jeyi sabu cooygol (indirass : waasde remeede) ina waawi toɗɗaade gidinooɗo jeyde oo, walla ronooɓe mum, kono toɗɗaaki mahaaɗe binnditaaɗe.
Kuulal 10 : Leyɗeele ɗe sariya mo 60 139 ñalnde 2 ut 2014 hiisotonoo e jeyi laamu, haa jooni ina kedditii e jeyi laamu ; kuule 12 e 13 cifaaɗe les ɗee ina parlii e majje.
Kuulal 11 : E fawaade e sarɗiiji ɗi sariya lislaam toɗɗii, leydi ndi hoɗaaka kala ko jeyi laamu.
Kuulal 12 : Kala jiɗɗo rokkeede leydi ndi laamu jeyi, foti tawo ko ɗaɓɓirde ɗum luɓal ; luɓal ngal wontata panndungal, jeytee e jeyal joom mum, ko caggal nde dokkaaɗo oo gollii leydi ndii e tuugaade e deftere sarɗoore dokkal ngal, walla so ɗum waɗii, waɗee e nder kaayit luɓal ngal.
Kuulal 13 : Gollaade leydi kiisaandi e jeyal laamu ko adii nde jaɓantee luɓal tawo, addantaa baɗɗo ɗum oo dañde hakke jeyi e leydi ndii. So ko wayi nii jolii, Dowla ina waawi heɓtude lowre ndee, walla laawɗinana golliiɗo oo. So tawii leydi ndii heɓtaama, alaa ko joom mum lomtinantee, so tawii alaa ko tawaa e nder lowre ndee, ko wayi no ko aawaa, walla mahdi walla gollirɗe. So tawii noon won ko tawa heen, kanko jooɗiiɗo e leydi hee, maa o lomtinanaama fere makko, so tawii kay ɓuranaani mo firtude walla ɗoofde ko o aawnoo koo, walla ko o mahnoo heen koo, ko kaŋko defii fere mum.
Ko waawi heen wonde fof, e tuugnaade e sariya lislaam, ko lomtintee koo teskotoo tan ko kuutorɗe baawɗe naftoreede caggal nde mahdi ndii firtaa.
So tawii nanondiral dañaaka e njaru ko lomtintee koo, ko ñaawirde siwil taƴnde sañ haala kaa dottata njaru ko foti lomtineede koo, caggal nde diiwaaɗo e leydi ndii wullitii.
Kuulal 14 : Ngam hisnude hakkeeji mum jeyi leydi, Dowla rewrata ko e njuɓɓudi laamu. Jiɗɗo yedditaade ɗum kala foti ko wullitaade to ñaawirɗe, adda seedamfaagal kollitoowal wonde leydi pooɗondirteendi ndii jeyaaka e jeyi laamu. Wullitaango ngoo rewata laawol tan ko maa hormoo lajal lewru caggal nde jooɗiiɗo e dow leydi hee ɗaɓɓiraa yo ummo e dow mayri. Gullitooɗo caliiɗo oo, jogii ko lajal lebbi ɗiɗi ngam hollirde dalillaaji mum. Ngalɗoo lajal daaƴowal haala kaa waawaa dirtineede. Ñaawooje taƴanaaɗe gullitaali mbaawaa ruttaneede (waɗaneede “appel”). Ɗaɓɓugol pirtugol ñawooje peewtuɗe e ɗeen kuule yowataa ñaawoore ndee (kuulal ngal dogata ko haa nde sariya oo taƴi fof).
Kuulal 15 : Kala ɗo njuɓɓudi jooɗii ngam heɓtinande yimɓe teelɗuɓe hakke mum en e jeyi leydi, Dowla ina foti joofeede heen no tergal ngal haala kaa toɗɗii. Kono oon sarɗi farlaaki so tawii laamu rokkirnoo leydi kaleteendi ndii ko pandungal.
Kuulal 16 : Ñaawirɗe poti hollirde ko taƴaani sañ kala gullitaali jowitiiɗi e leydi jeyi laamu.
Kuulal 17 : Gooto fof, so laamu walla so pooɗaniiɗo leydi ndii ina waawi umminde geɗal keeringal jowitiingal e jeyi laamu leydi. Hay ñaawoowo ina waawi, e fawaade e feere mum kañum e hoore mum, umminde haala kaa. So tawii nanondiral heɓaaka, ñaawoowo oo foti ko yowde ñaawoore ndee, ɗaɓɓira ñaawdooɓe ɓee yo ndutto to ñaawirde taƴnde sañ ñawndude ngaal luural gadingal.
Foti wullitaade to ñaawirde tottitaande ñaawoore ko yowitii e jeyi leydi laamu, ko garɗo wullitaade oo.
Kuulal 18 : Ñaawoowo gullitaali foti haaɗde tan ko e haalde mbele leydi ndii ko laamu jeyi ɗum, walla jeyaa ɗum. So tawii wonaa laamu jeyi leydi ndii, omo haɗaa ñaawde jogiiɗo hakke e jeyi leydi hee, walla nii sifaade ɗum, hay so e ɓaartingol e innde joom mum.
Kuulal 19 : Ñaawooje taƴaaɗe ngam siynude kuule 14 e 17 gonɗe dow ɗee, mbaawi farlaade e laamu tan ko so tawii laamu ina tawtoraa ñaawoore ndee, walla joƴƴiniino binndol mum ko yowitii heen.
Kuulal 20 : Luɓe leydi njaajndi mbaawata rokkireede tan ko so tawii golle ganniyiiɗe waɗeede heen ɗee maa njogo batte maantinɗe to bannge faggudu e renndo, tawi kadi nafoore jojjunde gollooɓe tokosɓe ina teskaa.
Kuulal 21 : Hakke jeyi waawaa falaade ummanagol eɓɓooji nafoore ngenndi walla diiwaan; ko noon ne kadi fotiraani faloraade jaajtingol gure. Alaa baawɗo farlinde e neɗɗo goppugol hakke mum e jeyi, so wonaa tawa ko e nafoore ndenndaandi, tawa kadi joom mum ina lomtinana ko yerondiri e ɗuum.
Kuulal 22 : Kala woyndu e fooraas kiisetee ko nafooje e kuutorɗe ndenndaandi so wonaa tawa ɗi ngoni ko nder jeyi teelɗuɗo.
Kuulal 23 : Hakke mo cahe dowri njogii e jogaade nokkuuji hurum ina reenaa. Sifaa no ɗum foti reenireede maa joofe e nder sariyaaji.
Kuulal 24 : Farlinaaka e hakkeeji teelɗuɗi keɓaaɗi e won e leyɗeele, no ɗi ciforii kala, winnditeede.
Won ɗiin fannuuji eggugol jeyi feewde e juuɗe goɗɗe, ɗi huunde e mum en limtaa e nder sariyaaji jeyi leydi, alaa e sago mbinnditee.
Kuulal 25 : Hakkeeji ɗi keɓraaka luɓal pandungal, ina poti yuurniteede to bannge njuɓɓudi laamu ko adii nde mbinndittee.
Kuulal 26 : Taƴi sañ ñaawde gullitaali feewde e leydi laamu ko ñaawirɗe “chambres mixtes” e nder ñaawirɗe diwanuuji. Sarɗiiji laabi ñaawirɗi gaadoraaɗi ko kañum en tan ciynetee, so tawii kay ɗi luulndaaki sarɗiiji cifaaɗi dow ɗii.
Kuulal 27 : Ko sariya lislaam sarɗata ñaawooje jowitiiɗe e jeyi leydi so tawii kay ɗum taƴaaka e nder ooɗoo sariya.
Kuulal 28 : So lor ɗaɓɓii, maa dekereeji ƴette e nder batuuji hilifaaɓe (Konsey Ministeeruuji) carɗooji mbaadi ciynugol ooɗoo sariya, pirtuɗo, lomtii sariya mo toŋ 60 139 ƴeftaaɗo ñalnde 2 ut 1960.
Kuulal 29 :Oɗoo sariya maa bayyine e sifaa keñoraaɗo, oo siyniree no sariya dowla nii….
Waɗaa ko ɗoo e Nuwaasoot ñalnde 5 suwee 1983.
E innde Goomu kooninkeewu ndaraniingu kisal ngenndi (CMSN), Lietnaa Kolonel Mohammed Khuuna wuld HAYDALLA.
Fulo Maamuudu Haaruuna e Bookara Aamadu Bah


text:
So en kulaani mbiyen nannondiral Ndakaaru ko baawnangal : tampere ɓesngu Muritani e yiɗde mum leydi ndi diwta luural ko ina ɓura hitaande, yantude e tampere leyɗe e pelle adunankooje, tawti tampere huunde e haɓetenooɓe ɓe. Kono kay ina anndanoo, luulndinooɓe kuudetaa o, mbaawaano heblanaade woote ɗe no haanirta nii. Kono, ɗum fof e wayde noon, so ɓe njaɓii oo maslahaa, ko ɗaminanoode wonde ɓe ɓe mbaɗdata ɓe maa kollu nuunɗal, ɗooftoo ko nanondiraa ko.
So en kulaani mbiyen nannondiral Ndakaaru ko baawnangal : tampere ɓesngu Muritani e yiɗde mum leydi ndi diwta luural ko ina ɓura hitaande, yantude e tampere leyɗe e pelle adunankooje, tawti tampere huunde e haɓetenooɓe ɓe. Kono kay ina anndanoo, luulndinooɓe kuudetaa o, mbaawaano heblanaade woote ɗe no haanirta nii. Kono, ɗum fof e wayde noon, so ɓe njaɓii oo maslahaa, ko ɗaminanoode wonde ɓe ɓe mbaɗdata ɓe maa kollu nuunɗal, ɗooftoo ko nanondiraa ko.
Hay ko wiyetee “waɗii nguyka ko”, so tawiino ko yimɓe fof keblidnoo woote ɗe e nder daawal jaɓningal, ko wayi no lebbi jeegom caggal ciifgol nanondiral Ndakaaru, tawa ina keɓa jot no mbayliri denndaangal guwerneeruuji e perfeeji, mbaɗa ɗoon yimɓe seedtanaaɓe jaamburaagal e nuunɗal, tawa CENI o ina jogoo jot no wayliri wonnooɓe heen ɓe, waɗa heen jaambureeɓe, Kalifu geɗe Nderndere ndaña jot no hebliri e no hoolkisorii dereeji woote ɗi, eɗen njenanaa famɗat yedditiiɓe njeñtudi woote ɗe. Kono kay Aduna oo fof, so wonaa Abdullaay Wad, ina anndi hay gooto waawaa heblanaade woote e nder balɗe 15 fat.
Jooni noon, kala sikkatnooɓe wonde kuudetaaji ƴeeŋii e nder Afrik, yo ngiw e juumre. Ko kewi Muritani ko, so toɗɗegol Seneraal Muhammed Abdel Asiis ina jogori reɓde e nder Afrik kala, so reenaaki maa heewɓe ñemmbu ɗum : mi heɓtira laamu doole, mi ruppoo ñiŋooje winndere, mi ruttoo mi haaldee, mi hebla woote ɗe nganndu-ɗaa ko miin tan waawi toɗɗeede heen. Mi wonta laamɗo toɗɗaaɗo. Ɗum fof e wayde noon, hare luulndo ngo nafii, findinii ɓesngu ngu e nafoore wonnde e ɗooftagol sariya e doosɗe leydi. Finndinii ɓesngu ngu wonde laawol gootol keɓrugol laamu foti wonde tan woote, tee toɗɗaaɗo heen kala ina foti ɗacceede golloo haa manndaa mum timma. So wonaa ɗum wontata ko no dunndu nii : ɓurndi doole fof sonnga : ɗum moƴƴaani e ɓuraaɓe doole, moƴƴaani e miskineeɓe. Nafata miskiino tan ko sariya ɗooftee, tawa so tooñaama ina ndaña ɗo wullitii. Yanti heen keɓruɗo laamu doole, hulataa ittireede kartal, ko ɗum tagi, ina hasii gollata ko ko welaa. So tawii noon neɗɗo anndii ko woote tan mbaawi rokkuɗe ɗum laamu, oon sahaa maa waɗtu hakkille e toɗɗiiɓe ɗum ɓe, hay sinno ko mbele ina toɗɗitee goɗngol. Yanti heen kadi, e nder oon demokaraasi, yimɓe fof poti, sibu gooto kala yetti tan ko daande mum wootere nde, alaa galo, alaa baasɗo. Ɗum noon banndiraaɓe, famarɓe doole poti wallitde ko geɗe cemmbinooje goonga e ɗooftaare sariya e laawol, wonaa kay tooñooɓe.
Ko waawnoo heen wonde fof, yo a taw ko ɓural wonande ɓesngu Muritani. Ko ina wona heen fof yo ardu en jam. Alla rokka ɓesngu Muritani waawde diwtude luure mum ngam gollaade e ɓamtude leydi mum en e nafoore huftodinnde.


text:
No rawaandu tiiɗiraaka ñaayngal nii , ko noon Yahyaa Bah depitee kayhayɗi fotnoo wayde e wolde kaaƴe SNIM. Garaangal makko Suwoyraat siftinii fulɓe heewɓe kelgol galleeji mum en, nde tawnoo ko kanko ɗownoo ɗeen golle.
No rawaandu tiiɗiraaka ñaayngal nii , ko noon Yahyaa Bah depitee kayhayɗi fotnoo wayde e wolde kaaƴe SNIM. Garaangal makko Suwoyraat siftinii fulɓe heewɓe kelgol galleeji mum en, nde tawnoo ko kanko ɗownoo ɗeen golle.
Mbele ko yiylaade jokkitde enɗam e hurum liggotooɓe, sarde e saakde dental mum en, walla ina selli ko o nulaaɗo hoyreejo leydi. Alaa ko faamnii heen, sabu hay ɗerewol gootol holliraani wonde ko o nulaaɗo. No waawnoo wayde fof, o dañii jooɗodaade e delegeeji snim, nanondiral waɗii, sabu ɓe njaɓondirii “Liggotooɓe ɓee fof ina ɓamta, hay gooto riiwetaake, (eɗen nganndi e oon sahaa 400 liggotooɗo ko accinaaɓe liggey). Snim ina yoɓa lewbi ɗiɗi ɗi ɓe ngeddi liggey ɗii, etee ina rokka ɓe njoɓdi lewru tawi ko njeenaari. Ndeen alaa ko heddii so wonaa siifondirde nanondiral, o wiyi o siifondirtaake ɗuum, yo ɓe koolo, ɓe ngoongɗina mo e konngol. Mbele ɗuum ina naati hakkille, nanondire ciifondiranooɗe fof mberlamma e kurjuru, jooni noon so tawii siifondiraaka, no ɗum sifortoo ? Fulɓe noon mbiyi : wiyde suusaa ɗoftee, ɓuri yahde haa woɗɗa ruttoo.
So yitere yiyii ko hutii, hinere dañii hiraande (so ufnaade)
Sammba liɓa daroo jolii e ndingiral. Yeewtere Hoyreejo leydi feewde e jibinannde Muritani. Ndeen jaayndiyankooɓe naamndii ma “hol ko waɗi laamu ummanaaki safrude ndee uure fuɗɗiinde worɗude, sabu geddere ndee ina yahra e lewbi ɗiɗi ŋakkuɗi balɗe joyi, o wiyi tan ko : “haala snim toɗɗaaki laamu, e tee safaara oo ko hakkunde SNIM e liggotooɓe mum.”
Weetii, weetaani, won ko heddii e jamma
Hay nulaaɓe laamu, hono seppo lannda UPR (mo hooyreejo leydi), jaagorgal kalfinaangal petroŋ, jakawe e oogoo, depitee Yahyaa Bah, kam e waaliiji baawnunooɗi e ciifandorinooɗi fof o yeddu, o wiyi ko woodaani, hay gooto o nulaani. Mbele ɓeen ina cuusi happude hoyreejo leydi, mbele jaagorgal jakawe e oogo ina suusi ƴeftude laana ndiwoowa dadiiɓe tawi wonaa e yamiroore mawɗo leydi ? So mawɗo leydi innii, so SNIM ɗooftiima ɗaɓɓaande liggotooɓe ɓee tan uddat, so o wiyii yo liggotooɓe ɓamtu nde haala mum en haalee, mate o yejjitii 400 sagata ko ko ndiiwaa? So mawɗo leydi wiyii laamu meeɗi naatde e haala snim ko laabi ɗiɗi, gadanol ngol ko nde sosiyetee oo wiyaa ina yeeyee, laamu saliima, laawol ɗiɗmol ngol ko yamirde yoo SNIM ƴeftu, liggina dawnotooɓe (jurnaliyeeji). Eɗen nganndi haa jooni won e juurnaliyeeji ɗi ligginaaka etee won e maɓɓe njoɓaaka ko liggii koo. So o wiyii teɓɓitagol oogaandi, addanii sosiyeteeji oogo keewɗi e nder Afrik uddude, ko wayi no sosiyetee oogo mo leydi Ginee, mo leydi Libeeriyaa, mo leydi seeraaloon, mo leydi Togoo, mbele feere daɗndude SNIM ko woppude liggotooɓe e geddere duumiinde, ɗuurnaade, maa tikkande ɗum en ? Mbele ɓuraano jojjude udditde kaaldigal jaawngal, famminde caɗeele guuraaɗe, wallondirde ngam kisal SNIM e oo wabaawu. En paamii laamu Muritani jaggani junngo ko ardiiɓe SNIM, sabu e konngol makko so yiɗii SNIM udda, tampata, etee lorlata tan ko liggotooɓe heen. O yejjitii geɗal laamu e nder SNIM tolnii ko e 78,35%. Kellifaaɗo, gardiiɗo leydi fotaani haalde kaa haala, yanti heen geddo ngoo juutii, jeeyirɗe uddii, bankeeji ngaanii, etee feere alaa. Ɓee liggotooɓe, jaambareeɓe, kam en fof e tampude, njokki geddere yahdunde e nehdi, naamndiinde fotde, yiyliinde loppitde hakke mum. Alaa hannde e nder ngenndi Muritani mo yeeɓaani nehdi liggotooɓe SNIM.
Yo Allah ɓilo ɗo faaɗi, sabu so gardiiɗo tekkii bone, roondiima kasaara, anndetaaka to rootoytoo.
Rewɓe Suwoyraat laawii mbaɗi seppo, to Nuwaadibu ɓe ullaa granaaduuji ; ɗo suwoyraat seppo maɓɓe teeri ko galle waali, caggal ɗuum galle Meer. Ɓe mbaɗtondiri ko galle kalfinaaɗo oogugol. Dental lanndaaji luutndo, juɓɓule ɗe ngonaa laamu, terɗe teelɗe, senndikaaji Muritani, alaa mo holliraani mettere mum e no laamu e ardiiɓe SNIM ɗowiri geddere liggotooɓe. Daande ko wootere, yo laamu waawnu ardiiɓe SNIM e kaaldigal, mbele feere ina dañee, SNIM daɗa.
Ko jenngi fof weetat !
Hannde kadi ina hawri e aljumaa 31 marse, meer suwoyraat Seek wul Baaya naatii lammba. En kumpaaka ko o funeere hoyreejo leydi, sabu cehilaagal maɓɓe heɓii ɗo sifotaako. Hare kaaƴe duumiima lebbi ɗiɗi, laadoori jeereende ɗooforaaki no fotiri e nder ɗee kaaƴe cuurkooje ngam yuppude oogaandi mum e hawngooje laaɗe ndiyam Nuwaadibu, etee lasi gollotooɓe SNIM ina cukki naatotaako. Leegal yoo leegal, wuro yoo wuro, diiwaanuuji leydi Muritani, gila e Fuuta e kummbaaru, haa e rewo Sammba e woodi boowe, alaa fof mo nanaani, sabu woɗɗude wolde haɗataa ɗum naneede, alaa fof mo ɗee caɗeele njettaaki. Kulol hannde heewti ngenndiyankooɓe sabu ɓallagol dillere ƴiiƴiire e nder leydi Muritani, e baasal ɗum jogori jibinoyde e nder ɓesngu mayri.
Cofel so nanaani kus, nanat fap !
Njoorto mawɗo ina ɗaminaa, sabu heewɓe mbiyi ko kanko tan waawi ñippude nguu cumu. En kaasidantaako mo ɗuum, sabu to toɓo iiwri fof yoo yuus, ko moƴƴere njiyloto-ɗen, yo a taw ko kanko jeyi wune jiiɓtude oo gagga. E nder ngal kaaldigal Allah waɗii heen suturo. Eɗen teskoo geddere huuɓtidinnde liggey oo fuɗɗinoo ko aljumaa 30 saawiyee 2015, nanondiral kadi ngam ɓamtude golle waɗi ko aljumaa 03 abriil 2015. En naatirii geddere bismillaahi ñalnde aljumaa, en njaltirii nde kadi Arrahmaani ñalnde Aljumaa. Ko Allah tan waawi.
Nanondiraal ngal ko nii siforii.
1. liggotooɓe fof ina ɓamta jooni jooni golle (ɓe Suwoyraat e ɓe Nuwwaadibu). Luutagol ngol dallinaaka (baasgol arde ngol alaa hujja) e daawal geddo ngoo fof maa dalline.
2. ngam yiylaade jam e kisal e deeƴre duumiinde e nder SNIM, sosiyetee oo jaɓii liggotooɓe riiwanooɓe ɓee fof ina ɓamta etee kuuge pawanooɗe e maɓɓe ɗee fof ina caama. Ngannden riiwanooɓe ɓee tolninooma e 500 sagata, etee geddere ndee fuɗɗii ko ñalnde 30 saawiyee 2015.
3. SNIM jaɓii rokkude njeenaari njeñtudi njoɓdi lewru, so tawii dimngal oogaandi e laaɗe ndiyam tolniima e 1 100 000 ton e nder lewru abriil 2015. So timmaani yo won 1 150 000 ton e lewru mee 2015. So tawii ɗum laataaki, maa ittoye e njeenaari njeñu lewbi garooji.
4. Ñamaande ardiinde, tolniinde e njoɓdi lewru maa jonne (totte) liggotooɓe, kono ko ko yoɓirtee seeɗa seeɗa tuggude e lewru mee 2015 haa lewru desaambar 2016.
5. Ñamaale lewbi feebariyee e marse 2015 wonande liggotooɓe Suwoyraat ɗe njoɓaaka ndirtinaama haa lewru mee 2015.
6. Ardiiɓe gollordu SNIM maa mberlo eeraango e delegeeje gollotooɓe, ngam udditde kaaldigal jaawngal e ñalɗi gadani liggey dewɗi e 48h caggal ciifondiral nanondiral ngal.
7. Yonaaɓe liggotooɓe (delegeeji) njaɓii ɗooftaade e tabitinde nanondiral ngal.
8. Ko heddii heen koo, maa ligginooɓe e ligginteeɓe ngardin kaaldigal e paamondiral e kala baɗal.
Nii woni lasi pirtaa, liggotooɓe njahii, njahdii e teddungal, keblanoyii ɓamtude golle. E nder ndee wolde, walla e nder ndee filñitaare rewɓe gollooɓe e SNIM keedaani caggal. Wutte e wutte, melfe e melfe, balɗe 60 haa njahdi e naange, banndiraaɓe rewɓe ina cawndondiri e banndiraaɓe mum worɓe, woorɓe fenaande, haa poolgu yani. Yoo Allah sellin doole maɓɓe, en nduttiiɓe teddungal. Ndeke eɗen mbaawi wiyde walla en paamii ko mawba (ñiiwa) fooƴi fof, ina waɗi ɓellere. Yo Allah won ballo. Eɗen toroo mo ballal e deeƴre hakkille, mbele hono ɗum ina waasa waɗtude e nder oo sosiyetee paayodinɗo. Yo neɗɗo hokke ko waawi roondaade mbele so leliima waala ɗaanaade. Potal, nuunɗal, ganndal kam e coftal ngoni ngooroondi ɓamtaare kala gollordu. On njaaraama, wolde kaaƴe gasii e ndee ñalaande 03 abriil 2015.
Haamiidu Bah, njaatige Fooyre Ɓamtaare to Suwoyraat


text:
E nder komin mo Wurosoogi ngam teskaade caɗeele e ɓeen sukaaɓe dognooɓe motooji e nder renndo teeru ngo.Sabu gila ko ɓooyi ɓe ndokkaama lebbi 6 tawii ɓe njoɓataa hay mbuuɗu ɓe peewnanee kaayitaaji to sarwiis de miin. Waɗi jogiiɓe himme timmuɗo ngam ɗoftaade ndeen yamiroore, kono ko ɓuri heewde e sukaaɓe ɓe ɗuum wonaani ngoƴaaji mumen. E ngol ɗoo laawol ko gardiiɗo sanndaori mo Wurosoogi naatti e kaan ndeenka ngam wagginde sukaaɓe ɓe yo mbaɗ comci baɗaaɗi sootiiji ngam wallude sukaaɓe dognooɓe jamma ɓe, joomen otooji ɗi mbaawi yiyde ɓe ɗo woɗɗi, yanti heen ɓe ɓoornoo kaske. Ɗeeɗoo balɗe sanndarmaaɓe nana mbaɗda e sukaaɓe ɓe accaa palaa haa ɗuum fof yoga e maɓɓe timminii ɗuum. Kaŋko gardiiɗo o o hollitii ɗumɗoo wonaa ɓittinde sukaaɓe ɓe e golle mumen, sabu so ngoppiniiɓe golle ɗe alaa ko ɓe totti ɓe, ko mbela tan ɓe kisa, ɗuum noon yo ɗum hirjine jinnaaɓe maɓɓe ɓe paama kamɓe ne ɓe ngannda ko nafata ɓe.
Bookar Sek Lewlewal Maatam


text:
Ňalɗi pinal e Ƴellitgol pine e aadaaji mawninaama to Siňtu Garba . Siňtu Garba ko wuro yiyateengo e nder diiwaan Maatam e nder falnde Maatam renndo teeru Oogo . Ko wuro daraniingo ɓamtaare teeŋti ngo yeebaaki sukaaɓe renndo maggo. Ňalɗi ɗiɗi 22 e 23 lewru settaamburu 2018 woni koolol 20 ɓiiwol ko ɓe mawnina ňalɗi […]
Pelɓondiral werlaaji ɗiɗi to diiwaan Maatam subaka 20 09 2018 sahnga waktuuji 9 hakkunde Caamɓe fayde Boynaaji . Heen oto gooto ummorii ko Wurosoogi fayde Boosoya tawii o waynii ko gaaraas ɗo. Goɗɗo oo ummorii ko bannge daande maayo. So tawii ko welsindaare walla ko heňaare jibinii ɗuum waɗii caɗeele keewɗe lor hollitaama ko oto […]
Wullaango jamma ɗaldetaake e gooto. Wuro Cempeŋ e nder diiwaan Maatam falnde Kanel e nder renndo dowri Wuro siidi ko tiimngo e maayo senegaal . Hannde oo ko kulhuli to bannge naatgol ndiyam maayo ngo Ƴerii haa naatii e.yoga galleeji. Tee eɗen nganndi ko tali boɗeejo oo ummii ko Maatam selaani selmbaani rewi Cempeŋ fayi […]
Centre Amadou Malick Gaye Ex Bopp
Tél: 77 562 14 73 / 77 105 64 69
E-mail: lewlewalcommunication2018@gmail.com


text:
Ñalnde aljumaa 02 settaamburu 2005, Hooreejo Goomu Soldeteeɓe Daraniingu Nuunɗal e Demokarasi huccitinii e leñol ngol konngol mum gadonol, konngol teeŋtungol. O hollitii e konngol he tuugnorgal maɓɓe golle e mudda duuɓi ɗiɗi payɗi ɗi, e nder heen o habrii sariya mo laamu ngu ƴetti ngam yaafaade denndaangal muritaninaaɓe ñaawanooɓe sabu warhoyre e bonanndeeji to bannge politik. UFP ina weltii e konngol ngol, ina wondi e miijooji ɗi, sabu majji tawtude, e ko teeŋti, peeje ɗiɗi ɗi hollitnoo, peeje noddooje nanondiral ngenndi naftowal haa denndaangal muritaninaaɓe e yiɗɓe mumen cemmbina ɗum.
Ittataa, sabu ƴeewde nafoore leydi ndi, ko o holliti ko ina waawi timmitinireede hono nii :
1-To bannge beldital ngenndi : E sahaaji ɓennuɗi ɗi leƴƴi ɓaleeɓe Muritani lorliino lor muusɗo, lor peewtuɗo e ɗawre, koyeera e warngo. E dow ɗuum, laamu ngu, e ko yaaccii ina foti daranaade artirde taccinanooɓe, iddude maayraaɓe, rokkitde gollotonooɓe e laamu he golle mum en, yooltude hujjaaji soldateeɓe tooñanooɓe ekn…
Liggotooɓe to bannge politik ina poti fiɓondirde e ngal daawal gonangal ngam yeewtidoyde e warngooji ɗi e sifaa koɗdigal hakkunde leƴƴi ɗi, sabu ko ngal piɓondiral deeƴnata hakkilaaji wiyooɓe so ɗum yeewtaaka e ngal daawal (transition), heboraani yeewtoyeede. Miijo UFP ko yo ɗeen jeewte ngoppe haa laamu daawal payngal, sabu ko ndeen yimɓe ɓurata waawde luggiɗinaade heen, tawi ardinaa ko mahondiral hakkunde leƴƴi ɗi e dow goonga e potal e dow kadi ñawndule ɗe e fawaade e nuunɗal. UFP kañum gila jooni ina fiɓi ɗum.
2- Wonande njiyaagu : njiyaagu ina woƴi muritaninaaɓe kala haa teeŋti wuurɓe ɗum ɓe e daraniiɓe yooltude jojjanɗe aadee. E ngal daawal, njiyaagu ina foti suurteede tee peeje cakkee to bannge sariyaaji ngam momtude batte njiyaagu (to bannge faggudu, renndo e sariya). Yeewtere ko feewti e njiyaagu ɓuri ko waɗa caggal ngal ɗo daawal ngam waawde jogaade nafoore.
3- Wonande nguurndam ɓesngu ngu, sakkude peeje laaɓtuɗe ngam newnande ngu nguura, safaara, e nehdi moƴƴiri. Ɗum ko hade juɓɓingol yeewtere feewtunde e peccitagol ngaluuji leydi ndi e denndaangal ɓiɗɓe leydi ndi, e mudda payɗo.
E oo mudda gonaaɗo, peeje ina poti ɓameede ngam yuurnitaade ngonka pelle taraspoor, mburu e teewu, pelle mahiiɗe e dow nguyka e lemmingol ngaluuji e dow fenaande.
4- Rewindo e ciynugol tuugnorgal ngal : Ɗum naamni ko sosde njuɓɓudi ndenndinndi gollotooɓe to bannge politik, timmitinde sariya e mo tonngoode 2005- 077/PM tawa faccirta ko no njuɓɓudi ndi wuurdata. Njeñtudi goomuuji jaagorɗe ko adii nde bayyintee e balɗe 60 foti ko hollireede ndiin njuɓɓudi, rokka miijo mum heen.
Nuwaasoot ñalnde 03/09/2005


text:
Baaba en an fuɗɗii yewtere nden ko ɓe maakuɓe:
Accu mi waɗa yeeso ma’a ƴi’al huuɓungal jogii ngal himme mawɗo e nder gurndan ma’a ko woni ngal (kala huunde hino laaɓi) ka’a huunde..maaje ɗen, ndiyan saaƴay ɗan ɗan, canɗi ɗin, leɗɗe ɗen, kollaaɗe ɗen pelle ɗen, conci ɗin fow, e siɓɓe ma’a julɓe ɓen..e ..e ..piiji ɗin fow hino laaɓi.
Huunde fow hino laaɓi fannii nde soɓaali, si wonaa..
• Si wonaa hon ɗun?
- Si wonaa ko soɓe e hoore mu’un, e tagu mu’un, (hoore mu’un).
• Ko honɗun woni ko soɓani hoore m’un maa e tagu mu’un.
- Ko piiji sappo mi lintanteɗi e nder ɗe’e toɓɓe arayɗe ɗo’o:
1,2-Coofe neɗɗanke e soɓe makko on, e coofe e soɓe kala mumuunte mo teewu mu’un harmi ñaamugol, si tawii mummunte on hirsaama ƴiiƴan ɗan yaltay wano ñaariiru [ko wano non ko tawata si hirsaama ƴiiƴan mu’un yuppotaako kono hino mari teewu].
• Ko honɗun woni ko ƴiiƴan mu’un yuppotoo?
- Ɗun ko konngol gollitirtee ngol ngol saatiɗaa hawrude e mu’un laabi buy, hino moƴƴi nde yewteten fii maggol seeɗa wi’en: wonnde on mummunte ko mo ƴiiƴan mu’un yuppotoo si tawii ɗan bugondirii e hoore doole fewndo ka o hirsetee ɗon, sabu woodeede ɗaɗi ƴiiƴan.
Wi’en: o’o mummunte ɗo’o alaa mo ƴiiƴan mu’un ilata si tawii ƴiiƴan ɗan ko seeɗanii yaltata tuma o hirsaa e hoore doy. Sabu tawde ɗaɗi ƴiiƴan alaa wano liƴƴi.
3-Jiibe immorde e mummunte jogiiɗo ƴiiƴan ilay ɗan haray si tawii ko dagiiɗo ñaameede, ko wano non tere makko taƴaaɗe e makko hara himo wuuri.
• Ko honɗun woni jiibe?
- Ko kala ko maayi tawi hirsaaka e laawol sari’a lislaamu on.
• Waɗanee lan misal?
- Wano mummunte maayuɗo sabu nawnaare e piyude misal, maa sabu goɗɗun go’o maa o hirsee e laawol ngol wonaa laawol sari’a ngol ɗun ɗon fow ko jiibe.
• Enee si tawii neɗɗo maayii haray ɓanndu makko ndun hino soɓi?
- Eyyo, si wonaa hara ko yanuɗo sahiidi maa lootiiɗo fii yo sari’a on rewu e hoore makko maa yottagol ngol e makko.
• Ko wonaa ɓen ɗon ɗiɗo haray ɓanndu on tigi ndun hino soɓi ?
- Wonaa non woniri, ko woni ɓanndu mayɗo on laaɓay no’o fewniraa fewnanɗe ɗen tati miɗo satii firangol ma fii majji e nder yewtereeji arooji ɗin.
4-Maniyyu neɗɗanke e maniyyu kala mummunte mo ƴiiƴan mu’un ilata si tawii o hirsaama [hay si tawii on mummunte ko mo teewu mu’un ñaametee].
5-Yiiƴan yaltuɗan e ɓanndu neɗɗanke e kala mummunte mo ƴiiƴan mu’un ilata si tawii hirsaama.
• Yiiƴan mummunte mo tawi wonaa non woniri?
- Hino laaɓi wano ƴiiƴan liƴƴi.
6-Bareeru njordi ɓanndu mayru on fow, ndu wuuri ndu maayi.
7-kose njordi ɓanndu mayru on fow, ndu wuuri ndu maayi.
• Bare e kose nder ndiyan ko hon ɗun woni ñaawoore majji?
- Hiɗi laaɓi.
8-Beere e nooneeji mayre on fow.
9-Keefeero o wuuri o maayi si wonaa Annasaarankeejo e alyahuudi yankeejo e majuusi yankeejo.
10-Lakkere mummunte ñaamuɗo soɓe neɗɗanke.
Ɗi’i ɗoo piiji sappo ko soɓuɗi e tagu majji, soɓe on eggay e majji yaha e kala ko hawri e mu’un meemi ɗun foppondiri e mu’un hara ɓuuɓol hino woodi.
• Si tawii non ɓuuɓaa?
- Si tawii ɓuuɓaa soɓe on eggataa, sabu o eggataa tuma tawi hino yoori.
• Enee coofe e jaañe mummunteeji ñaameteeɗi ɗin wano nagge maa dammi, maa gerto maa colli ɗin e nooneeji majji on fow hino laaɓi kaa hino soɓi?
- Hino laaɓi.
• Leeɓi jiibe, e peɗaali ɗin e galaaɗi ɗin e ƴi’e mu’un ɗen, e ñiiƴe ɗen e peɗaali ɗin ?
- Ɗun ɗon fow hino laaɓi.
• Teewu ngu soodeten fii ñaamugol ngun hiɗen yi’a nder ton ƴiiƴan?
- Ɗan ƴiiƴan ɗon hino laaɓi..kala ƴiiƴan heddii ɗan e nder kirse si tawii hirsaama e laawol sari’a on haray hino dagii, hino laaɓi soɓaa.
• Jaañe doombi e sulume?
- Hino soɓi laaɓaa. Si tawii a miijitike seeɗa e nder toɓɓe ɗe mi lintan maa ɗen a waawayno jaabanaade nga’al lanndal hoore ma’a...ko non woniri a waawayno jaabanaade hoore ma’a ɓaawo hino mari ɗaɗi ka ƴiiƴan ɗan piɗɗoroo si tawii hirsaama, ɓaawo ɗun ɓe maaki:
- Mi fuɗɗoranino ma ƴi’e huuɓuɗe jogiiɗe batte mawɗo e nder ngurndan ma’a, mi timminiray yewtere nden ƴi’e huuɓuɗe nafayɗe ma kannje kadi jogiiɗe batte mawɗo e nder ngurndan ma’a ɗan.
- Kala huunde nde wonunoonde laaɓunde ko feƴƴi, ɓaawo ɗun sikkitiɗaa taw hara si tawii nde tuunirii soɓe kaa haa jooni hinde e laaɓal marye feƴƴungal ngal on saa’i..haray hinde laaɓi.
• Piyanee lan misal e ɗun.?
- ƴi’al aranal ngal: Ndaɗɗudi ka waalotoɗaa ɗon hari hino laaɓi, hiɗa sikkitii jooni, enee hara soɓe go’o heɓii ndi tuunini ndi, kaa haa jooni hindi e hoore laaɓal mayri on ? A wi’ay ndaɗɗudi ka waalotoɗaa ɗon hino laaɓi.
Ƴi’al ɗiɗaɓal ngal: kala huunde soɓunoonde ko feƴƴi ɓaawo ɗun sikkitiɗaa, taw hara si a laɓɓiniinde kaa haa jooni hinde tuuni? Haray hinde tuuni.
• E misal ?
- Hari junngo ma’a ngon hino tuuni, hiɗa hoolii ɗun ko adii jooni, ɓaawo ɗun a sikkitike taw hara si tawii a laɓɓinii mo e soɓe makko arane ɗen, kaa a laɓɓinaali ngo?
A wi’ay junngo an ngon hino soɓi.
Ƴi’al tataɓal ngal: kala huunde nde a anndaa alhaali arano mayre on, hari ko soɓunde ado jooni kaa hari ko laaɓunde.
• E misal?
- Huunde no e nder taasi a anndaa ko wonunoo alhaali mayre arano on, a anndaa si tawii hari hinde soɓi maa hinde laaɓi a wi’ay huunde wonunde ka nder taasi nden hino laaɓi.
ƴi’al nayaɓal ngal: kala huunde nde sikkitiɗaa taw si soɓe heɓiinde ɗun tuunini nde kaa a falju heɓaali nde, on tuma waɗɗaaki ma ɗaɓɓitugol fii yo a anndi si hino laaɓi. Ko woni tun a wi’ay hino laaɓi, ko aldaa e ɗaɓɓitugol, hay si tawii ɗaɓɓitugol ngol hino weli fii e ma’a.
• E misal?
- Conci ma’a ɗin hino laaɓi ko adii jooni hiɗa felliti ɗun a sikkitike jooni enee hara coofe heɓiiɗi ɗun tuunini ɗi maa haa jooni hiɗi laaɓi?
On tuma..ndaarugol jonci ma’a ɗin fawaaki ma, maa ɗaaɓɓitugol batte coofe ɗen e majje hay si tawii ngol ɗaɓɓitugol hino weli fii e ma’a, ko woni tun a wi’ay: Conci an ɗin hino laaɓi.
* * * * * *


text:
Terrassen Geländer Holz
gel nder terrasse mindesth he. gel nder f r terrassen. terrasse ohne gel nder. terrasse gel nder pflicht. gel nder terrasse metall. gel nder terrasse kaufen. gel nder terrasse wei. gel nder terrasse polen. terrassengel nder detail. gel nder terrasse verzinkt. gel nder terrasse selber bauen. gel nder terrasse alu. terrasse gel nder h he. terrassen gel nder glas. gel nder terrasse bausatz. terrassengel nder seil. terrasse gel nder holz. gel nder terrasse balkon. gel nder terrasse obi. terrassen gel nder alu. gel nder terrasse modern. gel nder terrasse gebraucht. terrassen gel nder holz. gel nder terrasse wpc. gel nder terrasse preise. terrassengel nder bilder. gel nder terrasse g nstig. gel nder terrasse edelstahl glas. terrasse gel nder n tig. gel nder terrasse bauhaus. terrassengel nder. terrasse glasgel nder. terrassen gel nder edelstahl. gel nder terrasse stahlseil. gel nder terrasse stahl. terrassengel nder holz garten. terrassen gel nder ohne dachdurchdringung. gel nder terrasse ab welcher h he. terrasse gel nder kosten. terrasse gel nder edelstahl. terrassen gel nder sichtschutz. terrassen treppen gel nder. terrassengel nder glas. gel nder terrasse online. terrassen gel nder selber bauen. terrasse gel nder sichtschutz. gel nder terrasse vorschrift. gel nder terrasse anthrazit. terrassengel nder kunststoff. terrassen mit gel nder.
Other articles you might like;


text:
Dama Dama Dam Lyrics & Song – Madaari | Vishal Dadlani
Movie : Madaari
Singers : Vishal Dadlani
Music : Inder Bawra, Sunny Bawra, Vishal Bhardwaj
Lyricists : Irshad Kamil
Genre : Sad
Music Label : T-Series
Views : 507
Dama Dama Dam Lyrics
Dama dama dam Dum dum dum dum Dama dama dam Dum dum dum dum Dama dama dam Dum dum dum dum do.. Dama dama dam Dum dum dum dum Dama dama dam Dum dum dum dum Dama dama dam Dum dum dum dum do. Oye dil ki baatein dil hi jaane Ulajh gaye hain taane baane Chal ab theke ya fir thaane tu Dama dama dam Dum dum dum dum Dama dama dam Dum dum dum dum Dama dama dam Dum dum dum dum do.. Arre sach sadkon pe nanga naache Jhooth ke hain delhi ke khaanche Sun le o mehbooba ke chachu Dama dama dam Dum dum dum dum Dama dama dam Dum dum dum dum Dama dama dam Dum dum dum dum do.. Dama dama dam Dum dum dum dum Dama dama dam Dum dum dum dum Dama dama dam Dum dum dum dum do.. Ae anpad baith sheekhsha baante Dharam dilon mein boye kaante Roti maango milte chaante re Baith baith santo ki godi Bina teil ke janta dhodi Delhi baitha bada virodhi re Arre janta ke sang wohi jhol hai Pichhwade mein wohi poll hai Bhumat jhootha naap-tol hai re Aani abni dani rani In sabne hai milkar thaani Bech ke bharat maa khaa jaani re Dama dama dam Dum dum dum dum Dama dama dam Dum dum dum dum Dama dama dam Dum dum dum dum do.. Dama dama dam Dum dum dum dum Dama dama dam Dum dum dum dum Dama dama dam Dum dum dum dum do.. Oye dil ki baatein dil hi jaane Ulajh gaye hain taane baane Chal ab theke ya fir thaane tu Arre sach sadkon pe nanga naache Jhooth ke hain delhi ke khaanche Sun le o mehbooba ke chachu...
More Lyrics from Madaari Movie
- Masoom Sa - Sukhwinder Singh


text:
Tagoore kammu Alla ɓurnde fof ɓadtaade leydi ko Lewru. Ngoɗɗeeki hakkunde lewrue leydi ko 384.000 km. Wuddowol lewru, hono ngoɗɗeki tuggi hakkundu lewru ter e hawngo mayru ko 1738 km. Ko fayti e teddeeki, leydi ena sowoo lewru teddeeki laabi 81.
So lewru ena taaroo leydi, ummortoo ɗum ko bannge hirnaange fayaa bannge fuɗnaange.
So a hooyniima jamma dow hoore ma, a ndaarii lewru ma a yih e mayru diiwanuuji ɓurɗi laaɓde e diiwanuuji ɓurɗi ɓawlude ɓurɗi niɓɓiɗde, hay so a alaa lonngorde.
Tagoore kammu Alla ɓurnde fof ɓadtaade leydi ko Lewru. Ngoɗɗeeki hakkunde lewrue leydi ko 384.000 km. Wuddowol lewru, hono ngoɗɗeki tuggi hakkundu lewru ter e hawngo mayru ko 1738 km. Ko fayti e teddeeki, leydi ena sowoo lewru teddeeki laabi 81.
So lewru ena taaroo leydi, ummortoo ɗum ko bannge hirnaange fayaa bannge fuɗnaange.
So a hooyniima jamma dow hoore ma, a ndaarii lewru ma a yih e mayru diiwanuuji ɓurɗi laaɓde e diiwanuuji ɓurɗi ɓawlude ɓurɗi niɓɓiɗde, hay so a alaa lonngorde.
Diiwanuuji ɓurɗi jalbude ɗi ko nokkuuji ɗi potaani tooweeki, ko nokkuuji kaaƴe, tule e caalli.
Diiwanuuji ɓurɗi niɓɓiɗde ɗi ɗesɗi ɓawlude ɗi, ko nokkuuji potɗi, ko wayi no ñaaruuje (ñaaruwal).
To Lewru to, ena tawee toon gasɗe bayɗe no doorumaaji nih, saabii heen e gasɗe ko jan’gol koode ciirtatooɗe e dow lewru. Ngannden ɗoo kadi, so wiyaama hoodere siirtiima, wonaa koode ɗe njiyaten e dow asamaan ɗe: ko annama ɗooɗe walla kaaƴe tawa ena njaha e nder weeyo hakkunde tagopeeje. Jooni noon ɗe geɗe so ndewii sara diiwaan leydi walla sara diiwaan lewru, leydi ndi walla lewru ndu ɓaaƴat ɗumen, fooɗa ɗumen haa yanndina ɗum e dow hoyre mum.
So ɗoodde nde siirtiima, ardata ko e njaaweeki mawndi. So nde naatii e weeyo leydi,
Ko fayti e leydi, e nder kammu haa nde naatii e henndu weeyo leydi, nde fofoto e henndu weeyo ngo. Ko pofagol ngol wɗata nde huɓɓude, nde suma, cooynoɗen lewlewndu e dow asamaan, mbiyen hoodere siirtaama. Eɗen nganndi pofagol, ena suma ena wulna haa adda jeyngol. So a foflindirii juuɗe ma ɗiɗi, ma a tesko nguleeki majje. Huurnotooɓe jeeri so ngalaa jeyngol, so njiɗii mumaade, keewi ko foflindire gommbe haa jeyngol huɓɓa. Hee e simmotooɓe, pofondirta ko kaaƴe haa keɓa jeyngol. So a felɓondirii doole kaaƴon e nder jamma, aɗa yiya jeyngol. Koode ciirtatooɗe keewaani yan’de e leydi tawa cumii haa laaɓi e nder weeyo. Heen sahaaji noon, so tawii ko ɗe mawɗe, ɗe ngasataa sumde haa ɗe njana e leydi ɗe mbaɗa gasɗe no doorumaji nih. To lewru to noon, tawde henndu alaa toon, so hoodere siirtiima haa naatii e diiwaan lewru ndu, sumataa haa yana e lewru ndu, waɗa ɗoon gasɗe. Heen e gasɗe lewru noon, saabii ɗumen ko sahaa fof lewru ndu ena yerɓa, walla jeyle ena puccitoo e mayru, kono en mbaawaa yiyde ɗum e gite men ɓole.
Ɗee jerɓanɗe e ɗe jeyle puccitooɗe, ena mbaɗa e dow tagofeere men Leydi ndi: e nder duunde men Afrika, jeyngol ena fuccitoo e kaaƴe Kameruun, e kaaƴe Burundi e kaƴe Ruwanndaa. Leydi ena heewi yerɓude Alaseri, ndi meeɗii yerɓude leydi Gine. Ndi ɓuri waawde yerɓude fof ko leydi Sappoq, kono e ndi yerɓa Amerik, Siin, Iiraan, Turki, sahaa fof e ndi yerɓa Orop. E dow tagofeere men nde, sahaa fof hon ɗo ndi yerɓata, sahaa fof hon ɗo jeyle puccitto e kaaƴe. To Lewru-ne ko noon.
Ko fayti e wulɓuuɓndi lewru, so tawii ko ñalawma, nguleeki ki ena yaha haa 117°, haa ɓura ndiyam pasɗam wulde. So tawii ko jamma, ɓuuɓol ena yaha haa usto 73° (-73°), haa ɓura ndiyam penndiɗam ɓuuɓde laabi 100!
Henndu poofateendu woodaani dow leweru.
Haayre ɓurnde toowde to lewru, tooweeki mum ko kilomeeteruuji 9. E leydi, haayre ɓurnde toowde ko km 8 pawɗi meeteruuji 848: nde wiyetee ko Ewerest, woni ko to keerol hakkunde leydi Nepal e leydi Tibet (Siin). Kollen ɗo natal lewru:
Natal garowal ngal hollata ko so neɗɗo dariima dow lewru, hol noo yiyrata leydiena fuɗa, walla leydi ena daroo. No njiyraten lewru ena ummoo, walla ena daroo, walla ena yooloyoo, ko noon-ne so neɗɗo dariima dow lewru, yiyrata leydi ena ummoo, ena daroo, walla ena yooloyoo.
En kaaliino ko fayti e tagopeeje satonaange
-ko fayti e ngoɗɗeeki hakkunde tagopeeje ɗe e naange,
-ko fayti e njuuteeki ñalawmaaji e dow tagopeeje,
-ko fayti e njuuteeki kitaale e dow majje,
-ko fayti e lebbi majje.
Jooni ƴeewen fiyaaku tagopeeje, gila e tagoodi majje haa e weeyaango majje, ko nanndi e nguleeki walla ɓuuɓol e dow majje, keneeli, gaasuuji, duule e ko nanndi heen (eknh). Eɗen mbaawi siftin’de heen walla ruttaade kadi e ngoɗɗeeki tagopeeje ɗe e naange nge, njuuteeki ñalawmaaji e njuuteeki duuɓi.


text:
Ɗiin laamuuji ngoni laamu Maasina, nganndiraangu “Diina” e gardagol Seeku Ahmadu, Laamlaamu Sokoto (teeminannde 19ɓiire to rewo Niijeriyaa) e gardagol Usmaan Dan Fojo, e laamu “Tukuloor” (e leydi Mali hannde ndii) e gardagol Al Hajji Umar Taal.
Laamu Maasina
Laamlaamu (kaanankiri) fulɓe Maasina, nganndiraangu kadi « Dina », ko laamlaamu tuugiingu e dewal, ngu ceerno lollirɗo Seeku Aamadu, jeyaaɗo e galle barinaaɓe compunoo e teeminannde XIXɓiire. Ngu wonnoo ko huunde e Mali hannde oo, tuggi Tummbuktu bannge rewo haa leydi Mosi en bannge worgo, tuggi Muritani bannge hirnaange haa diiwaan Mopti. Ko Hamdallaay wonnoo laamorgo laamlaamu nguu.
Ko fulɓe ummoriiɓe diiwaan Fuuta Tooro oo ciiñcunoo e diiwaan hee e maayirɗe teeminannde XIVɓiire. E naatirɗe teeminannde XIXɓiire, « satigeeɓe arɗo » laamɓe fulɓe, kam e galle Dikko en laaminoo nokku oo. Seeku Aamadu moolinooɗo to Nukuma caggal nde dañdi e seernaaɓe Jenne caɗeele, haɓi ɗoon wolde mum adannde e arɗo en, wondiiɓe Fama (laamɗo) Segu, ko e hitaande 1818. Poolgu makko e ndeen wolde addani mo umminde jihaadi, e heɓtude e Jenne, hitaande caggal ɗuum e 1819. O yamiri yo jumaa mawka ka laamɗo Kummboro mahnoo kaa, yo woppe, o mahi jumaa kesa ngoɗka. Nii woni o sompi laamu tuugiingu e diine ngu o inniri « Diina », ngu o feccitii e diiwanuuji joy, tawi heen diiwaan fof ardii ɗum ko guwerneer kooninke e dental (diiso) diine. O siiñti wuro Hamdallaay (Yettere Alla), o waɗti ɗum laamorgo heso ɗo diiso Diina oo jooɗotoo. Wonnoo e diiso Diina ngoo ko capanɗe nayo neɗɗo, hakkunde koohoowo diine e jaggal toowngal konu, diiso wonngo e les njiimaandi makko. O ƴelliti jaŋde Ɓuraana. Laamu nguu tuugii kadi ko e sariya Lislaam laawol Maalik. Faggudu laamaandi ndii tuuginoo ko e nehngo jawdi, na’i e baali. Seeku Aamadu waawni fulɓe aynaaɓe ñiiɓde e nokku gooto. Hankadi, yimɓe makko naatani golwole jihaadi feewde e wambarankooɓe, e sooninkooɓe e bwa en, e dogon en, e fulɓe sanamiyeeɓe. Kala heen poolaaɗo waɗtee jiyaaɗo (riimayɓe) ligginteeɗo nder ndema. Ngam ƴellitde njulaagu, Seeku Aamadu wootiɗini ɓetirɗe e nder laamaandi mum. Laamu Bammbara Segu e Kaarta dartinooɗi ɗii, naataani e njiimaandi Diina.
Njiimaandi Diina yettiima Mopti, rewo diiwaan Segu haa yettii Tummbuktu, heerondiri e dowlaaji Mosi to rewo Burkina Faso. Nde Seeku Aamadu sankii e hitaande 1844, ko ɓiyiiko Aamadu Seeku lomtii mo, oon ne lomtii ɗum ko taaniraagel makko biyeteengel Ahmadu Ahmadu e hitaande 1852. E hitaande 1862 Al Hajji Umar Taal heɓti Jenne e Hamdallaay.
Seeku Aamadu jibinaa ko e hitaande 11776 to wuro ina sara Mopti ina wiyee Moolangol. Nehi mo ko baaba makko cawndiiɗo ina wiyee Hamman Lobbo. Omo wiyetenoo kadi “laamiiɗo juulɓe”, tiitoonde nde o heɓi e Laamɗo Sokoto. O sankii ko e 1844 walla 1845.
Laamlaamu Sokoto
Laamlaamu Sokoto sompaa ko e teeminannde 19ɓiire to rewo Niijeriyaa. Sompi ngu ko Usmaan Dan Fojo. Laamorgo maggu ko wuro Sokoto wonnoo.
Almaami Usmaan Dan Fojo, nde feri e hitaande 1804 jooɗii to Godu, dognoo ko laamɗo Gobeer biyeteeɗo Yunfa. Oon sahaa won nanndintunooɓe fergo makko e ferno Nelaaɗo (JKM) ; ɗuum ɓeydani mo daraja no feewi. O noddi jihaadi feewde e heeferɓe fof, haa teeŋti noon feewde laamɗo hawsankooɓe, ɓe o yooɓtorinoo waasde tabitinde piɓle diime Lislaam. Fulɓe heewɓe e hawsankooɓe heewɓe ɓe mbeltanooki nootii mo e ngoon noddaango. Ko hawsankooɓe boom ɓurnoo heewde e konu makko. Ñalnde 21 suwee 1804, nguun konu dañi poolgu mum ngadanu e dow konu Yunfa to nokku ina wiyee Tabkin Kwato. O waɗti hoore makko laamiiɗo juulɓe, o jiimi e Gober e maayirɗe 1817.
Jaambareeɓe heewɓe ummoriiɓe Fuuta Tooro, Maasina e Sonngaay tawti mo. Ɓe keɓtidi Kano ɗo o waɗti laamorgo makko. Nguu poolgu kadi ɓeydii fooɗtude juulɓe Niijeriyaa e Kamaruun, kam e fulɓe jilluɓe hoɗnooɓe ko ɓooyi e nokku hee. Nii woni, e nder duuɓi nay fat (hakkunde 1804 e 1808), e gardagol konu ndoolnungu, Usmaan heɓti laamuuji hawsankooɓe ɗii fof (Katsina, Sariya, Nupe, Kebbi, Liptaako) kam e rewo Kamaruun. O toɗɗii emireeɓe yo ngardo ɗi : ina hasii ko laamɓe foolaaɓe, jebbiliiɓe ɓee, keewi toɗɗiteede e ngool gardagol.
Kala amiiru mo o toɗɗii yo ardo gooto e diiwanuuji ndii laamaandi fulɓe njaajndi, o rokkii ɗum wellitaare jaajnde ngam ardaade nokku mum. Asakal ƴettetenoongal ngal tuugii e sariya Lislaam.
E hitaande 1815 Usmaan Dan Fojo toɗɗii ɓiyum biyeteeɗo Muhammed Bello yo lomto ɗum. Hawsankooɓe, e urɓugol Tuwaareg en nokku Ayiir (Aïr), kam e laamɗo Kanem Bornu, calii laamu diine kiisɗo Sokoto. Muhammed Bello nehi ɓe. Muhammed Bello sankii e hitaande 1837. Miñiiko Usmaan (Atiku) lomtii mo e gardagol laamu nguu haa hitaande 1843. Yoruba en itti laamu Oyo e juuɗe Fulɓe Sokoto e wolde Oshogbo e hitaande 1840. Moodibo Aadama, gooto e yahdiiɓe Usmaan Dan Fojo, jooɗii Yola, yaajtini laamu mum haa to fuɗnaange worgo laamlaamu Sokoto e hitaande 1841. O haɓi e leƴƴi sanamiyeeji rewo Kamaruun, o haɓi e laamɗo Manndara, o wootiɗini diiwaan Fommbina (worgo) oo, mo o inniraa, woni Aadamawa. E noowammbar 1842, ɓiy Muhammed Bello biyeteeɗi Aali roni laamu to Sokoto, caggal sankaare Atiku. Ko e njiimaandi makko yoga e nokkuuji poolanooɗi keɓtiti ndimaagu mum, hay so tawii, e ɗemngal, ina njaɓi yowitaare mum en laamiiɗo juulɓe jooɗotooɗo to Sokoto oo.
E hitaande 1903, doole goɗɗe koɗii nokku oo : Biritaannaaɓe keɓti Kano (feebariyee), e Sokoto (marse). Keerol gonngol hakkunde Niiseer e Niiseriyaa hannde ngol woɗɗondiraani e keerol gonnongol hakkunde laamlaamu Sokoto, bannge worgo, e laamuuji jeynooɗi koye mum en (Gobiir, Maradi e Sinndeer) bannge rewo.
Laamlaamu Tukuloor
Tesko : So en ndewii e helmere « tukuloor », ndew-ɗen tan ko e innde nde nguu laamu anndiraa ndee, kono en keɓtinaani nde, sibu, e miijo men, haannoo wiyeede ko « Pulaar » walla « Fulɓe », maa so juutii « haalpulaar ».
Ko pullo biyeteeɗo Al Hajji Umar Taal sompi laamlaamu Tukuloor nder bannge e leydi Mali hannde ndii. Ɗuum ko caggal nde o ummitii hajju to Makka e hitaande 1936, omo ardi e tiitooɗe « Al Hajji » e « Kaliifa » laawol Tijjaan wonande Sudaan. Caggal nde o duumii e Fuuta Jaloŋ (Leydi Gine hannde ndii), o jeyaa tigi-rigi ko e Fuuta Tooro ɗo o umminiri wolde Jihaadi e hitaande 1850.
Caggal nde o buɓɓondiri e konu koloñaal Farayse, e caggal deestagol uddo Madiina e lewru sulyee 1857, o tiindtii faade fuɗnaange, konu makko ina yana e laamuuji bambarankooɓe. O heɓti Segu ñalnde 10 marse 1861, o waɗti ɗum laamorgo makko. Hitaande caggal ɗuum o woppiri ngo ɓiyiiko biyeteeɗo Aamadu Taal, o tiindii Hamdallaay, laamorgo laamlaamu fulɓe Maasina. O mooloyii to Degemmbere, o wirnii ɗoon e kaaƴe Bañnjagara e hitaande 1864. Baaɗiiko Tijjaani Taal lomtii mo, waɗi Bañnjagara laamorgo Laamlaamu Tukuloor. E hitaande 1890 Faraysenaaɓe keɓti Segu e ballal wambarankooɓe. Ahmadu mooloyii to Sokoto, nder hirnaange Niijeriyaa.
Tesko : ko ɗoo njoofnir-ɗen daartol hirnaange Afrik. Eɗen mbasiyoo banndiraaɓe nde ndokkata en heen miijo mum en, caatanoo en heen ko sellaani, ŋakkitana en heen ko timmaani.
Bookara Aamadu Bah